text:
Essuula 1
1 Ekitabo eky'olubereberye nnakikola, munnange Teefiro, ekya byonna Yesu bye yasooka okukola n'okuyigiriza,
2 okutuusa ku lunaku luli bwe yamala okulagira ku bw'Omwoyo Omutukuvu abatume be yalonda n'atwalibwa mu ggulu.
3 Bwe yamala okubonyaabonyezebwa ne yeeraga mu bo nga mulamu, mu bubonero bungi, ng'abalabikira ebbanga ly'ennaku amakumi ana, ng'ayogera eby'obwakabaka bwa Katonda.
4 Awo bwe yakuŋŋaana nabo n'abalagira baleme okuva mu Yerusaalemi, naye balindirire okusuubiza kwa Kitaawe kwe baawulira gy'ali:
5 kubanga Yokaana yabatiza n'amazzi; naye mmwe mulibatizibwa n'Omwoyo Omutukuvu mu nnaku si nnyingi.
6 Awo bwe baakuŋŋaana ne bamubuuza nga bagamba nti Mukama waffe, mu biro bino mw'onookomezaawo obwakabaka eri Isiraeri?
7 N'abagamba nti Si kwammwe okumanya entuuko newakubadde ebiro, Kitaffe bye yateeka mu buyinza bwe ye.
8 Naye muliweebwa amaanyi, Omwoyo Omutukuvu bw'alimala okujja ku mmwe, nammwe munaabanga bajulirwa bange mu Yerusaalemi ne mu Buyudaaya bwonna ne mu Samaliya, n'okutuusa ku nkomerero y'ensi.
9 Bwe yamala okwogera ebyo, nga batunuulira, n'asitulibwa, ekire ne kimutoola okumuggya mu maaso gaabwe.
10 Bwe baali beekaliriza amaaso mu ggulu bw'agenda, laba, abantu babiri ne bayimirira kumpi nabo nga bambadde engoye ezitukula;
11 abaayogera nti Abantu b’e Ggaliraaya kiki ekibayimiriza nga mutunuulira mu ggulu? Oyo Yesu abaggiddwako okutwalibwa mu ggulu alijja bw'atyo nga bwe mumulabye ng'agenda mu ggulu.
12 Ne bakomawo e Yerusaalemi okuva ku lusozi oluyitibwa olwa Zeyituuni, oluli okumpi ne Yerusaalemi ng'olugendo olw'oku ssabbiiti.
13 Awo bwe baayingira ne balinnya mu kisenge ekya waggulu, we baatuulanga; Peetero ne Yokaana ne Yakobo ne Andereya, Firipo ne Tomasi, Battolomaayo ne Matayo, Yakobo omwana wa Alufaayo, ne Simooni Zerote, ne Yuda omwana wa Yakobo.
14 Abo bonna baali nga banyiikira n'omwoyo gumu mu kusaba, wamu n'abakazi ne Malyamu nnyina Yesu, ne baganda be.
15 Mu nnaku ezo Peetero n'ayimirira wakati mu b'oluganda n’ayogera (ekibiina ky'abantu abaakuŋŋaana baali nga kikumi mu abiri) nti
16 Abasajja ab'oluganda, kyagwana ekyawandiikibwa kituukiririzibwe, Omwoyo Omutukuvu kye yayogera edda mu kamwa ka Dawudi, ku Yuda, eyali omusaale waabwe abaakwata Yesu;
17 kubanga yabalirwa wamu naffe, n'aweebwa omugabo gw'okuweereza kuno.
18 (Oyo n'agula ennimiro n'empeera ey'obubi bwe; n'agwa nga yeevuunise, n'ayabikamu wakati, ebyenda byonna ne biyiika.
19 Ne kitegeerekeka eri abo bonna abaali mu Yerusaalemi: ennimiro eyo mu lulimi lwabwe n'okuyitibwa n'eyitibwa Akerudama, ye nnimiro ey'omusaayi.)
20 Kubanga kyawandiikibwa mu kitabo kya Zabbuli nti Ekibanja kye kizike, So kireme okubeerangamu omuntu: era nti Obukulu bwe buweebwe omulala.
21 Kale kigwanye mu bantu abaayitanga naffe mu biro byonna bwe yayingiranga n'avanga gye tuli Mukama waffe Yesu
22 okuva ku kubatiza kwa Yokaana okutuusa ku lunaku lwe yatuggibwako, omu ku abo abeere omujulirwa w'okuzuukira kwe awamu naffe.
23 Ne baloada babiri, Yusufu ayitibwa Balusaba, n'atuumibwa nate erinnya Yusito, ne Matiya.
24 Ne basaba, ne bagamba nti Ggwe, Mukama waffe, amanyi emitima gy'abantu bonna, lagako omu gw'olonze ku bano bombi,
25 aweebwe ekifo ky'okuweereza okwo n'obutume, Yuda bwe yasubwa agende mu kifo kye ye.
26 Ne babakubira obululu; akalulu ne kagwa ku Matiya; n’abalirwa wamu n'abatume ekkumi n'omu.


c: text/html

text:
Okuweereza Yakuwa mu ‘Nnaku Embi’
OW’OLUGANDA Ernst ali mu myaka 70 agamba nti: “Buli lukya, embeera y’obulamu bwange yeeyongera okwonooneka.” * Naawe bw’otyo bw’owulira? Bw’oba ng’ogenda okaddiwa era ng’owulira nti embeera y’obulamu bwo yeeyongera okwonooneka era nga n’amaanyi go geeyongera okukendeera, osobola okutegeera obulungi ebigambo ebiri mu Omubuulizi essuula 12. Mu lunyiriri 1, emyaka gy’obukadde gyogerwako nga “ennaku embi.” Wadde kiri kityo, tosaanidde kuggwaamu maanyi. Osobola okweyongera okuweereza Yakuwa ng’oli musanyufu.
BA N’OKUKKIRIZA OKW’AMAANYI
Mmwe bakkiriza bannaffe abakaddiye musaanidde okukijjukira nti n’abaweereza ba Yakuwa ab’edda abaali bakaddiye baayolekagana n’embeera nga ze mwolekagana nazo. Ng’ekyokulabirako, Isaaka, Yakobo, ne Akiya amaaso gaabwe gaali tegakyalaba bulungi. (Lub. 27:1; 48:10; 1 Bassek. 14:4) Kabaka Dawudi ‘yali takyabuguma.’ (1 Bassek. 1:1) Bezaleeri, omusajja eyali omugagga, yali takyawoomerwa bya kulya era n’amatu ge gaali tegakyawulira bulungi nnyimba. (2 Sam. 19:32-35) Ibulayimu ne Nawomi baafiirwa bannaabwe mu bufumbo.
Kiki ekyayamba buli omu ku bo okusigala nga mwesigwa eri Yakuwa n’okusigala nga musanyufu? Olw’okuba yali akkiririza mu bisuubizo bya Katonda, Ibulayimu bwe yali ng’akaddiye ‘yafuuka wa maanyi olw’okukkiriza kwe.’ (Bar. 4:19, 20) Naffe twetaaga okuba n’okukkiriza okw’amaanyi. Okukkiriza ng’okwo tekusinziira ku myaka gye tulina, obusobozi bwaffe, oba embeera y’obulamu bwaffe. Ng’ekyokulabirako, Yakobo ne bwe yali ng’anafuye, nga takyalaba, era nga takyava wansi, yeeyongera okuba n’okukkiriza okw’amaanyi mu bisuubizo bya Katonda. (Lub. 48:1-4, 10; Beb. 11:21) Lowooza ku Mwannyinaffe Ines ow’emyaka 93. Wadde ng’omubiri gwe munafu nnyo, agamba nti: “Buli lunaku mpulira nga Yakuwa annyamba. Buli lunaku ndowooza ku Lusuku lwa Katonda. Ekyo kinzizaamu nnyo amaanyi.” Nga mwannyinaffe oyo ataddewo ekyokulabirako ekirungi mu kwoleka endowooza ennuŋŋamu!
Tusobola okunyweza okukkiriza kwaffe nga tusaba Yakuwa, nga tusoma Ekigambo kye, era nga tubaawo mu nkuŋŋaana. Nnabbi Danyeri eyali akaddiye yasabanga emirundi esatu buli lunaku era yasomanga Ekigambo kya Katonda. (Dan. 6:10; 9:2) Nnamwandu Ana ‘teyayosanga kugenda mu yeekaalu.’ (Luk. 2:36, 37) Bw’ofuba okubangawo mu nkuŋŋaana era n’okola kyonna ekisoboka okuzeenyigiramu, kisobola okukuzzaamu amaanyi era ne kizzaamu n’abalala amaanyi. Ate era Yakuwa awulira essaala zo ne bwe kiba nti kati tokyasobola kukola bintu ebimu bye wakolanga edda.
Bangi ku mmwe bakkiriza bannaffe abeesigwa mwagala nnyo okusoma Bayibuli n’ebitabo byaffe era mwagala nnyo okubaawo mu nkuŋŋaana. Naye mukiraba nti buli lukya ebintu ebyo byeyongera okubabeerera ebizibu. Kati olwo kiki ekiyinza okubayamba? Mufube okukozesa mu bujjuvu ebintu bye musobola okufuna. Bangi ku abo abatakyasobola kubaawo mu nkuŋŋaana bawuliriza ebyo ebiba mu nkuŋŋaana nga bakozesa essimu. Wadde nga Mwannyinaffe Inge ow’emyaka 79 takyalaba bulungi, yeeteekerateekera enkuŋŋaana ng’akozesa empapula ow’oluganda omu mu kibiina kye z’amwokeramu mu nnukuta ennene.
Ate era musobola okuba nga mulina ekintu abantu abasinga obungi kye batalina, nga bino bye biseera. Lwaki temukozesa biseera ebyo okuwuliriza Bayibuli, ebitabo byaffe, emboozi, n’emizannyo ebiba bikwatiddwa ku butambi? Era muyinza okukubira bakkiriza bannammwe amasimu ne mugabanako nabo ekirabo eky’omwoyo era ne ‘muzziŋŋanamu amaanyi.’
WEEYONGERE OKUWEEREZA YAKUWA N’OBUNYIIKIVU
Mwannyinaffe Christa ali mu myaka 80 agamba nti: “Kiruma nnyo okuba nga tokyasobola kukola bintu bye wakolanga edda mu buweereza bwo eri Yakuwa.” Kati olwo kiki ekiyinza okuyamba bannamukadde okweyongera okuweereza Yakuwa nga basanyufu? Ow’oluganda Peter ow’emyaka 75 agamba nti: “Kikulu okuba n’endowooza ennuŋŋamu, nga buli kiseera todda awo kulowooza ku ebyo by’otosobola kukola naye ng’olowooza ku ebyo by’osobola okukola.”
Waliwo engeri endala ez’okubuulira z’okyasobola okwenyigiramu? Mwannyinaffe Heidi takyasobola kubuulira nnyumba ku nnyumba nga bwe yakolanga edda. Wadde ng’ali mu myaka 80, yayiga okuwandiika amabaluwa ng’akozesa kompyuta. Ababuulizi abamu abakaddiye bafuna we batuula mu bifo ebiwummulirwamu oba abantu we balindira emmotoka, ne babuulira. Ate bwe kiba nti obeera mu kifo gye balabirira bannamukadde, osobola okubuulira abasawo n’abantu abalala ababeerayo.
Ne bwe yali akaddiye, Kabaka Dawudi yeeyongera okuwagira okusinza okw’amazima. Ng’ekyokulabirako, yawaayo ssente ez’okuzimba yeekaalu era n’akola n’enteekateeka endala ezaali zeetaagisa. (1 Byom. 28:11–
Mukijjukire nti muli ba muwendo nnyo era nti n’obuweereza bwammwe bwa muwendo nnyo. Kitaffe ow’omu ggulu tasobola kubasuula olw’okuba mukaddiye. (Zab. 71:9) Yakuwa abaagala nnyo era muli ba muwendo nnyo gy’ali. Mu kiseera ekitali kya wala, ffenna tujja kuba tweyongera okukula mu myaka naye nga tetufuna bizibu bannamukadde bye boolekagana nabyo mu kiseera kino. Mu butuufu, tujja kuweereza Katonda waffe ow’okwagala, Yakuwa, emirembe gyonna nga tulina amaanyi era nga tuli balamu bulungi!
^ lup. 2 Amannya agamu gakyusiddwa.

robotstxt: allowed

filter: keep


text:
ESSUULA 103
Addamu Okulongoosa Yeekaalu
MATAYO 21:12, 13, 18, 19 MAKKO 11:12-18 LUKKA 19:45-48 YOKAANA 12:20-27
YESU AKOLIMIRA OMUTI GW’OMUTIINI ERA ALONGOOSA YEEKAALU
OKUSOBOLA OKUWA BANGI OBULAMU, YESU ALINA OKUFA
Yesu n’abayigirizwa be bamaze ennaku ssatu mu Bessaniya bukya bava e Yeriko. Kati ku Bbalaza ku makya, nga Nisaani 10, batambula nga bagenda e Yerusaalemi. Yesu enjala emuluma. Bw’atyo alaba omuti gw’omutiini n’agenda we guli. Ku muti ogwo kuliko ebibala?
Omwezi gwa Maaki gunaatera okuggwaako, naye emitiini gitandika kubala mu Jjuuni. Wadde kiri kityo, ebikoola by’omutiini ogwo bivuddeyo mangu. Bwe kityo, Yesu alowooza nti ku muti ogwo kuliko ebibala ebisooka. Kyokka akizuula nti tekuli bibala. Ebikoola by’omutiini ogwo biwadde ekifaananyi ekitali kituufu. Yesu agamba nti: “Tewabangawo alya ku bibala byo emirembe n’emirembe.” (Makko 11:14) Amangu ago omuti ogwo gutandika okukala, era amakulu g’ekyo ga kutegeerwa enkeera.
Wayita ekiseera kitono, Yesu n’abayigirizwa be ne batuuka e Yerusaalemi. Agenda mu yeekaalu, gye yalambudde jjo olweggulo. Leero akola ekisingawo ku kulambula obulambuzi yeekaalu; akola ekintu ekifaananako ekyo kye yakola emyaka esatu emabega ku lunaku lwa Pentekooti mu mwaka gwa 30 E.E. (Yokaana 2:14-16) Ku luno Yesu agoba ‘abatundira ebintu mu yeekaalu n’abo ababigula.’ Ate era avuunika ‘emmeeza z’abo abavungisa ssente n’entebe z’abo abatunda amayiba.’ (Makko 11:15) Mu butuufu, n’abo abaagala okuyita mu luggya lwa yeekaalu nga batwala ebintu mu bitundu ebirala eby’ekibuga, tabakkiriza kuyitamu.
Lwaki Yesu ayisa bw’atyo abo abawanyisa ssente n’abatundira ebisolo mu yeekaalu? Agamba nti: “Tekyawandiikibwa nti, ‘Ennyumba yange eriyitibwa nnyumba ya kusabirwamu amawanga gonna’? Naye mugifudde mpuku ya banyazi.” (Makko 11:17) Ensonga lwaki Yesu ayita abasajja abo abanyazi eri nti basaba ssente nnyingi abo abagula ebisolo eby’okuwaayo nga ssaddaaka. Ekyo kye bakola Yesu akitwala ng’obunyazi oba obubbi.
Kya lwatu nti bakabona abakulu, abawandiisi, n’abantu abakulu mu ggwanga bawulira ekyo Yesu ky’akoze era baagala okumutta. Kyokka, waliwo ekibalemesa. Tebamanyi ngeri ya kuttamu Yesu kubanga abantu bangi bagenda gy’ali okumuwuliriza.
Ng’oggyeeko Abayudaaya, waliwo n’abakyufu, nga bano be bantu abaali beegasse ku ddiini y’Ekiyudaaya, abazze ku Mbaga y’Okuyitako. Mu bantu abo mulimu Abayonaani abazze ku mbaga eyo okusinza. Abayonaani abo batuukirira Firipo, oboolyawo olw’okuba alina erinnya ery’Ekiyonaani, ne bamubuuza obanga basobola okulaba Yesu. Firipo takakasa obanga kituufu abantu abo okulaba Yesu, bw’atyo yeebuuza ku Andereya. Firipo ne Andereya bagenda eri Yesu okumutegeeza ku nsonga eyo, oboolyawo ng’akyali mu yeekaalu.
Yesu akimanyi nti asigazza ennaku ntono attibwe. N’olwekyo, kino si kye kiseera okukola ebintu okusanyusa obusanyusa abalala oba okunoonya obuganzi mu bantu. Bw’atyo addamu abatume abo ababiri ng’akozesa ekyokulabirako. Agamba nti: “Ekiseera kituuse Omwana w’omuntu agulumizibwe. Mazima ddala mbagamba nti, empeke y’eŋŋaano bw’etagwa ku ttaka n’efa, esigala eri emu; naye bw’efa ebala ebibala bingi.”—Yokaana 12:23, 24.
Empeke emu ey’eŋŋaano eyinza okulabika ng’eteri ya mugaso nnyo. Naye bw’esimbibwa mu ttaka “n’efa,” esobola okumera era oluvannyuma n’ebala ebibala bingi. Mu ngeri y’emu, Yesu muntu omu atuukiridde. Naye olw’okusigala nga mwesigwa eri Katonda okutuukira ddala okufa, ajja kusobozesa abantu bangi abalina omwoyo ogw’okwefiiriza nga ye okufuna obulamu obutaggwaawo. Bwe kityo, Yesu agamba nti: “Oyo ayagala obulamu bwe abuzikiriza, naye oyo akyawa obulamu bwe mu nsi eno ajja kubukuuma asobole okufuna obulamu obutaggwaawo.”—Yokaana 12:25.
Yesu teyeerowoozaako yekka, kubanga agamba nti: “Oyo yenna ayagala okumpeereza angoberere, era gye nnaabeera n’omuweereza wange gy’anaabeera. Oyo yenna ayagala okumpeereza, Kitange alimuwa ekitiibwa.” (Yokaana 12:26) Ng’eyo nkizo ya maanyi! Abo Katonda b’awa ekitiibwa bajja kufugira wamu ne Kristo mu Bwakabaka.
Ng’alowooza ku kubonaabona okw’amaanyi kw’agenda okuyitamu n’engeri gy’agenda okuttibwamu, Yesu agamba nti: “Kaakano ndi mweraliikirivu nnyo; era njogere ki? Kitange, ndokola okuva mu kaseera kano.” Kyokka Yesu si mwetegefu kukkiriza kintu kyonna kumulemesa kukola Katonda by’ayagala. Agamba nti: “Wadde kiri kityo, nnina okwolekagana n’akaseera kano.” (Yokaana 12:27) Yesu mwetegefu okukola byonna Katonda by’ayagala, nga mw’otwalidde n’okuwaayo obulamu bwe nga ssaddaaka.


text:
OMUNAALA GW'OMUKUUMI—OGW'OKUSOMA MU KIBIINA Maaki 2017
Magazini eno erimu ebitundu eby’okusoma okuva nga Maayi 1-28, 2017.
EBYAFAAYO EBIKWATA KU BULAMU BW'AB'OLUGANDA
Ŋŋanyuddwa Nnyo mu Kutambula n’Abantu ab’Amagezi
Mu kiseera ky’amaze mu buweereza obw’ekiseera kyonna, William Samuelson afunye emikisa mingi n’okusoomooza okutali kumu.
Wa Ekitiibwa Abo Be Kigwanira
Baani abagwanidde okuweebwa ekitiibwa, era lwaki? Bw’owa abalala ekitiibwa kikuganyula kitya?
Yoleka Okukkiriza—Era Salawo mu Ngeri ey’Amagezi!
Ebimu ku bintu by’osalawo bijja kukwata ku bulamu bwo bwonna. Kiki ekiyinza okukuyamba okusalawo mu ngeri ey’amagezi?
Weereza Yakuwa n’Omutima Gwo Gwonna!
Asa, Yekosafaati, Keezeekiya, ne Yosiya bonna baakola ensobi. Naye Katonda yakitwala nti baamuweereza n’omutima gwabwe gwonna. Lwaki?
Onossaayo Omwoyo ku Bintu Ebyawandiikibwa?
Tulina bye tusobola okuyigira ku nsobi z’abalala, nga mw’otwalidde n’abo aboogerwako mu Bayibuli.
Okunywerera ku Mukwano Gwo Ne mu Mbeera Enzibu
Mukwano gwo ayinza okuba nga yeetaaga okuyambibwa okuddamu okufuna enkolagana ennungi ne Yakuwa. Oyinza otya okumuyamba?
Ensumbi ey’Edda Eriko Erinnya Eriri mu Bayibuli
Ebipapajjo by’ensumbi ey’emyaka 3,000 eyayiikuulwa mu 2012 byewuunyisa nnyo abanoonyereza. Lwaki byabeewuunyisa?


text:
Abasimi ba zzaabu abaagobwa e Mubende batwala Gavumenti mu kkooti
Abasimi ba zzaabu abasoba mu 200 Gavumenti beyali yawa olukusa okukola omulimo guno balabudde nti bagenda kugikuba mu mbuga z'amateeka olw'okubagoba mu bukyamu.
Senkusu Edward , George Basimaza ,Gasasira Augustine, Mutumba Stephen ne Mukwaya Yusufu abakulembeddemu bannaabwe nga beegattira mu kibiina kya Kitumbi Kayonza Miners Association ekisangibwa mu Disitulikiti y'e Mubende era nga bano baagobwa mu kirombe kye Lubaali.
Senkusu Edward anyonyodde nti Gavumenti nga eyita mu Minisitule y'e byobugagga ebyomuttaka baabawa olukusa okwenyigira mu mulimo gw'okusima zzaabu e Mubende naye beewuunya okulaba nga babagobayo awatali kusooka ku baliyirira nga ne gyebuli kati tebalina mulimo gwonna gwebakola .


text:
Eyaliko Kaputeeni wa ttiimu ya cranes Geofrey Massa agenda kugulwako misango gyakugezaako kutta nakuvugisa kimama.
Massa yamaze dda okukola sitetimenti ku poliisi, era nga fayiro ye egenda kusindiikibwa ewa ssabawaabi wa gavumenti.
Massa nemuninkiniwe, Josephine Maliza bawonedde watono okufa, poliisi bweyakubye mmotoka mwebabadde amasasi oluvanyuma lwokubagwikwiriza mu matumbi budde , ate massa nagaana okuyimirira .
Posted 17 hours 41 min ago..
Posted 17 hours 57 min ago..
Posted 17 hours 34 min ago..


text:
Bino wandyagadde okubisoma mu %%?
Bayibuli Eri ku Mukutu Gwaffe | ENKYUSA EY'ENSI EMPYA EY'EBYAWANDIIKIBWA EBITUKUVU
Bino wandyagadde okubisoma mu %%?
2 Ebyomumirembe Eky’Okubiri 25:1-28
-
Amaziya, kabaka wa Yuda (1-4)
-
Olutalo n’Abeedomu (5-13)
-
Amaziya asinza ebifaananyi (14-16)
-
Alwana ne Yekowaasi kabaka wa Isirayiri (17-24)
-
Amaziya afa (25-28)
25 Amaziya yafuuka kabaka ng’alina emyaka 25 era yafugira emyaka 29 mu Yerusaalemi. Nnyina yali ayitibwa Yekoyadaani ow’e Yerusaalemi.+
2 Yeeyongera okukola ebirungi mu maaso ga Yakuwa, naye si na mutima gwe gwonna.
3 Olwali okwenywereza ku bwakabaka, n’atta abaweereza be abatta kitaawe kabaka.+
4 Naye abaana baabwe teyabatta, wabula yakola nga bwe kyawandiikibwa mu Mateeka, mu kitabo kya Musa, nga Yakuwa bwe yalagira nti: “Bataata tebattibwenga olw’ebibi by’abaana baabwe, n’abaana tebattibwenga olw’ebibi bya bakitaabwe. Buli omu anattibwanga lwa kibi kye.”+
5 Awo Amaziya n’akuŋŋaanya Yuda n’abayimiriza okusinziira ku nnyumba za bakitaabwe, okusinziira ku bibinja by’abakulira enkumi n’abakulira ebikumi, nga bakiikiridde Yuda yonna ne Benyamini;+ n’abawandiika okuva ku b’emyaka 20 n’okudda waggulu,+ era baali abasajja 300,000 abalwanyi abatendeke abaali ab’okuweereza mu magye, nga basobola okukozesa amafumu n’engabo ennene.
6 Era yapangisa okuva mu Isirayiri abalwanyi ab’amaanyi 100,000. Yabapangisa ttalanta za ffeeza 100.
7 Awo ne wabaawo omusajja wa Katonda ow’amazima eyajja gy’ali n’amugamba nti: “Ai kabaka, tokkiriza ggye lya Isirayiri kugenda naawe, kubanga Yakuwa tali na Isirayiri,+ tali na Mwefulayimu yenna.
8 Naye genda wekka, era beera muvumu olwane olutalo. Katonda ow’amazima wa maanyi, asobola okukuyamba;+ kyokka era asobola okuleka abalabe bo ne bakuwangula.”
9 Awo Amaziya n’agamba omusajja wa Katonda ow’amazima nti: “Naye ate ttalanta 100 ze mpadde eggye lya Isirayiri?” Omusajja wa Katonda ow’amazima n’amugamba nti: “Yakuwa asobola okukuwa ekisingawo ennyo ku ekyo.”+
10 Awo Amaziya n’agamba ab’eggye eryali lizze gy’ali nga bavudde mu Efulayimu bagende, n’abasiibula okuddayo ewaabwe. Kyokka ne basunguwalira nnyo Yuda, era ne baddayo ewaabwe nga basunguwavu nnyo.
11 Awo Amaziya n’alaga obuvumu n’akulembera eggye lye ne bagenda mu Kiwonvu eky’Omunnyo,+ n’atta abantu ba Seyiri 10,000.+
12 Era abasajja ba Yuda ne bawamba abalala 10,000 nga balamu. Ne babatwala waggulu ku kagulungujjo ne babasuula wansi, bonna ne basesebbuka.
13 Naye abasajja b’eggye Amaziya be yagaana okugenda naye mu lutalo+ n’abagamba baddeyo, baalumba ebibuga bya Yuda, okuva e Samaliya+ okutuuka e Besu-kolooni,+ ne battayo abantu 3,000 era ne batwala omunyago mungi.
14 Naye Amaziya bwe yakomawo ng’ava okutta Abeedomu, yaleeta bakatonda b’abantu ba Seyiri n’abateekawo okuba bakatonda be,+ n’atandika okubavunnamira n’okubanyookerereza omukka gwa ssaddaaka.
15 Awo Yakuwa n’asunguwalira nnyo Amaziya era n’amutumira nnabbi n’amugamba nti: “Lwaki osinza bakatonda b’abantu abataasobola kuwonya bantu baabwe mu mukono gwo?”+
16 Bwe yayogera naye, kabaka n’amugamba nti: “Twali tukulonzeeko okuba omuwabuzi wa kabaka?+ Sirika!+ Lwaki oyagala bakutte?” Awo nnabbi n’asirika, naye n’amugamba nti: “Nkimanyi nti Katonda amaliridde okukuzikiriza, olw’okuba okoze ekintu kino era towulirizza magezi ge nkuwadde.”+
17 Oluvannyuma lw’okwebuuza ku bawabuzi be, Amaziya kabaka wa Yuda yaweereza Yekowaasi mutabani wa Yekoyakazi mutabani wa Yeeku kabaka wa Isirayiri obubaka, n’amugamba nti: “Jjangu tulwane.”+
18 Kabaka Yekowaasi owa Isirayiri n’aweereza Kabaka Amaziya owa Yuda obubaka obugamba nti: “Akati ak’amaggwa akaali mu Lebanooni kaaweereza omuti gw’entolokyo ogwali mu Lebanooni obubaka obugamba nti, ‘Muwala wo muwe mutabani wange amuwase.’ Kyokka, ensolo ey’omu nsiko eyali mu Lebanooni n’eyitawo n’erinnyirira akati ak’amaggwa.
19 Ogambye nti: ‘Laba! Mpangudde Edomu.’+ Omutima gwo gwegulumizza, era oyagala okugulumizibwa. Sigala mu nnyumba yo. Lwaki weereetera emitawaana eginaakuviirako okugwa ggwe awamu ne Yuda?”
20 Naye Amaziya teyawuliriza;+ kubanga ekyo kyava eri Katonda ow’amazima abaweeyo mu mukono gw’abalabe baabwe+ olw’okuba baali basinza bakatonda ba Edomu.+
21 Awo Kabaka Yekowaasi owa Isirayiri n’agenda, ye ne Kabaka Amaziya owa Yuda ne balwanira e Besu-semesi+ ekya Yuda.
22 Abantu ba Yuda ne bawangulwa Abayisirayiri, ne badduka buli omu n’agenda ewuwe.
23 Kabaka Yekowaasi owa Isirayiri n’akwatira Kabaka Amaziya owa Yuda mutabani wa Yekowaasi mutabani wa Yekoyakazi e Besu-semesi n’amuleeta e Yerusaalemi, n’amenya bbugwe wa Yerusaalemi okuva ku Mulyango gwa Efulayimu+ okutuuka ku Mulyango ogw’Oku Nsonda,+ emikono 400.
24 N’atwala zzaabu yenna ne ffeeza n’ebintu byonna ebyali mu nnyumba ya Katonda ow’amazima ebyali bikuumibwa Obedi-edomu, n’ebyali mu mawanika agaali mu nnyumba ya kabaka+ era n’awamba abantu, n’addayo e Samaliya.
25 Amaziya+ mutabani wa Yekowaasi kabaka wa Yuda yawangaala emyaka 15 oluvannyuma lw’okufa kwa Yekowaasi+ mutabani wa Yekoyakazi kabaka wa Isirayiri.+
26 Ebyafaayo ebirala ebikwata ku Amaziya, okuva ku byasooka okutuukira ddala ku byasembayo, byawandiikibwa mu Kitabo kya Bakabaka ba Yuda n’aba Isirayiri.
27 Okuva Amaziya lwe yakyuka n’aleka Yakuwa, baamukolera olukwe mu Yerusaalemi okumutta,+ n’addukira e Lakisi, naye ne batuma abantu okumuwondera e Lakisi ne bamuttira eyo.
28 Ne bamuteeka ku mbalaasi ne bamuzzaayo ne bamuziika ne bajjajjaabe mu kibuga kya Yuda.
Weereza Abalala
Weereza Abalala
ENKYUSA EY'ENSI EMPYA EY'EBYAWANDIIKIBWA EBITUKUVU
2 Ebyomumirembe Eky’Okubiri 25
Luganda
Soma Bayibuli ku Intaneeti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
Bino wandyagadde okubisoma mu %%?
Bayibuli Eri ku Mukutu Gwaffe | ENKYUSA EY'ENSI EMPYA EY'EBYAWANDIIKIBWA EBITUKUVU
Bino wandyagadde okubisoma mu %%?
-
Omusajja omulwadde awonyezebwa e Besuzasa (1-18)
-
Obuyinza bwa Yesu bwava eri Kitaawe (19-24)
-
Abafu baliwulira eddoboozi lya Yesu (25-30)
-
Obujulirwa obuweebwa ku Yesu (31-47)
5 Oluvannyuma lw’ebyo, waaliwo embaga+ y’Abayudaaya era Yesu n’agenda e Yerusaalemi.
2 Mu Yerusaalemi ku Mulyango gw’Endiga+ waliwo ekidiba mu Lwebbulaniya ekiyitibwa Besuzasa, ekyetooloddwa ebigango bitaano.
3 Mu bigango ebyo mwagalamirangamu bangi abalwadde, abazibe b’amaaso, abalema, n’abo abaakoozimba emikono oba amagulu.
4 —
5 Naye waaliwo omusajja eyali amaze emyaka 38 nga mulwadde.
6 Yesu bwe yalaba omusajja oyo ng’agalamidde wansi era bwe yakitegeera nti yali amaze ekiseera kiwanvu nga mulwadde, n’amugamba nti: “Oyagala okuwona?”+
7 Omusajja omulwadde n’amuddamu nti: “Ssebo, sirina muntu ayinza kunteeka mu kidiba ng’amazzi gasiikuddwa; bwe mba ŋŋenda okukkayo, ng’omulala ansookayo.”
8 Yesu n’amugamba nti: “Yimuka ositule ekiwempe kyo otambule.”+
9 Amangu ago omusajja n’awona, n’asitula ekiwempe kye n’atambula.
Olunaku olwo lwali lwa Ssabbiiti.
10 Awo Abayudaaya ne bagamba omusajja eyali awonyezeddwa nti: “Leero Ssabbiiti, tokkirizibwa kusitula kiwempe ekyo.”+
11 N’abaddamu nti: “Oyo amponyezza y’aŋŋambye nti: ‘Situla ekiwempe kyo otambule.’”
12 Ne bamubuuza nti: “Ani oyo akugambye nti, ‘Kisitule otambule’?”
13 Naye omusajja eyali awonyezeddwa yali tategedde oyo eyali amuwonyezza, kubanga Yesu yali abulidde mu bantu abangi abaali mu kifo ekyo.
14 Oluvannyuma Yesu n’amusanga mu yeekaalu n’amugamba nti: “Laba, owonyezeddwa. Toddangamu okwonoona, ekintu ekisingawo obubi kireme kukutuukako.”
15 Omusajja n’agenda n’agamba Abayudaaya nti Yesu ye yali amuwonyezza.
16 Eno ye nsonga lwaki Abayudaaya baali bayigganya Yesu kubanga ebintu ebyo yali abikolera ku Ssabbiiti.
17 Naye n’abagamba nti: “N’okutuusa kaakano Kitange akola, era nange nkola.”+
18 Awo Abayudaaya kyebaava beeyongera okusala amagezi okumutta, kubanga yali takomye ku kya kumenya tteeka lya Ssabbiiti kyokka, naye era yali ayita Katonda Kitaawe,+ ne yeefuula eyenkanankana ne Katonda.+
19 Awo Yesu n’abagamba nti: “Mazima ddala mbagamba nti, Omwana tayinza kukola kintu kyonna ku bubwe, wabula ekyo ky’alaba Kitaawe ng’akola.+ Kubanga ebintu byonna Oyo by’akola n’Omwana by’akola.
20 Kubanga Kitaawe w’omwana ayagala Omwana+ era amulaga ebintu byonna by’akola, era ajja kumulaga emirimu egisinga ku gino, mulyoke mwewuunye.+
21 Nga Kitange bw’azuukiza abafu ne baba balamu,+ n’Omwana buli gw’ayagala amufuula mulamu.+
22 Kitange talina gw’asalira musango, wabula obuyinza bwonna obw’okusala omusango abukwasizza Omwana,+
23 bonna basobole okuwa Omwana ekitiibwa nga bwe bakiwa Kitaawe. Oyo atawa Mwana kitiibwa aba tawa kitiibwa Kitaawe eyamutuma.+
24 Mazima ddala mbagamba nti oyo awulira ekigambo kyange n’akkiriza Oyo eyantuma alina obulamu obutaggwaawo,+ era tasalirwa musango, wabula aba avudde mu kufa n’ayingira mu bulamu.+
25 “Mazima ddala mbagamba nti ekiseera kijja era kituuse, abafu lwe baliwulira eddoboozi ly’Omwana wa Katonda era abo abataddeyo omwoyo baliba balamu.
26 Nga Kitange bw’alina obulamu mu ye,+ bw’atyo bw’awadde n’Omwana okuba n’obulamu mu ye.+
27 Era amuwadde obuyinza okusala omusango,+ kubanga ye Mwana w’omuntu.+
28 Temwewuunya kino, kubanga ekiseera kijja bonna abali mu ntaana lwe baliwulira eddoboozi lye+
29 ne bavaamu; abo abaakolanga ebintu ebirungi balizuukirira obulamu, n’abo abaakolanga ebintu ebibi balizuukirira omusango.+
30 Tewali kintu na kimu kye nnyinza kukola ku bwange. Nsala omusango nga Kitange bw’aŋŋamba; era engeri gye nsalamu omusango ya butuukirivu,+ kubanga sinoonya bye njagala wabula eby’oli eyantuma.+
31 “Singa nze nneewaako nzekka obujulirwa, obujulirwa bwange tebuba bwa mazima.+
32 Waliwo omulala ampaako obujulirwa, era nkimanyi nti obujulirwa bw’ampaako bwa mazima.+
33 Mwatuma abantu eri Yokaana era n’awa obujulirwa ku mazima.+
34 Naye seetaaga bujulirwa bwa muntu yenna, wabula njogera ebintu bino musobole okulokolebwa.
35 Omusajja oyo yali ttaala eyaka era emulisa, era mwali beetegefu okusanyukira mu kitangaala kye okumala akaseera.+
36 Naye obujulirwa bwange businga obwa Yokaana, kubanga emirimu Kitange gye yampa okukola, gino gye nkola, gye gimpaako obujulirwa nti Kitange ye yantuma.+
37 Ne Kitange eyantuma ampaddeko obujulirwa.+ Temuwuliranga ku ddoboozi lye era temumulabangako,+
38 era ekigambo kye tekiri mu mmwe kubanga oyo gwe yatuma temumukkiriza.
39 “Munoonyereza mu Byawandiikibwa+ kubanga mulowooza nti okuyitira mu byo mujja kufuna obulamu obutaggwaawo; era ebyo byennyini bye bimpaako obujulirwa.+
40 Kyokka temwagala kujja gye ndi+ musobole okufuna obulamu.
41 Sikkiriza kitiibwa kuva eri bantu,
42 naye nkimanyi bulungi nti temwagala Katonda.
43 Nzize mu linnya lya Kitange, naye temunsembezza. Singa omuntu omulala y’azze mu linnya lye, oyo mwandimusembezza.
44 Muyinza mutya okukkiriza nga buli omu ku mmwe agulumiza munne, era nga temunoonya kugulumizibwa okuva eri Katonda omu yekka?+
45 Temulowooza nti nja kubavunaana omusango eri Kitange; waliwo abavunaana omusango, era oyo ye Musa,+ gwe mukkiririzaamu.
46 Mu butuufu, singa mwakkiriza Musa, mwandinzikirizza kubanga yawandiika ebinkwatako.+
47 Bwe muba nga temukkiriza bye yawandiika, munakkiriza mutya bye njogera?”
Weereza Abalala
Weereza Abalala
ENKYUSA EY'ENSI EMPYA EY'EBYAWANDIIKIBWA EBITUKUVU
Yokaana 5
Luganda
Soma Bayibuli ku Intaneeti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
EBYAFAAYO
Nnafuba Okukoppa Abo Abassaawo Ebyokulabirako Ebirungi
Nnabuuza Ow’oluganda Izak Marais nti: “Omanyi emyaka gye nnina?” Yanziramu nti: “Yee, ngimanyi.” Ow’oluganda oyo yali ankubidde essimu ng’asinzidde mu kibuga Colorado e Patterson, mu New York. Ka mbabuulire emboozi eyo kwe yava.
NNAZAALIBWA mu Wichita, Kansas, Amerika, nga Ddesemba 10, 1936 era nze nnali nsinga obukulu mu baana abana bazadde bange be baazaala. Bazadde bange, William ne Jean, baali baweereza ba Yakuwa abanyiikivu. Taata wange ye yali atwala obukulembeze mu kibiina kyaffe. Jjajja azaala maama yali ayitibwa Emma Wagner, era ye yayigiriza maama Bayibuli. Jjajja oyo yayigiriza abantu bangi Bayibuli, nga muno mwe mwali ne Gertrude Steele, eyamala emyaka mingi ng’aweereza ng’omuminsani mu Puerto Rico. * N’olwekyo, nnalina abantu bangi abaali bataddewo ekyokulabirako ekirungi be nnali nsobola okukoppa.
BASSAAWO EBYOKULABIRAKO EBIRUNGI
Lumu ku Lwomukaaga akawungeezi nnali ne taata nga tuyimiridde ku kkubo nga tugabira abantu abaali bayitawo magazini ya Watchtower n’eya Consolation (kati eyitibwa Awake!). Mu kiseera ekyo nnalina emyaka etaano, era Ssematalo II yali ayinda. Omusawo eyali atamidde yajja n’atandika okuvuma taata olw’okuba yali agaanye okwenyigira mu lutalo. Yasemberera taata n’amugamba nti, “Musajja ggwe omutiitiizi lwaki tonkuba!” Nnatya nnyo! Naye ate nneewuunya nnyo engeri taata gye yeeyisaamu ng’omusajja oyo amukyokoozezza. Mu kifo ky’okumuddamu, taata yeeyongera bweyongezi okugabira abantu abaali bakuŋŋaanye magazini. Byali bikyali bityo, omusirikale najja era omusawo n’aleekaana ng’agamba nti, “Omusajja ono omutiitiizi baako ky’omukola!” Omusirikale yakiraba nti omusawo oyo yali atamidde n’amugamba nti, “Sooka oddeyo eka omwenge gukuggweeko!” Omusawo oyo n’omusirikale bombi baavaawo ne bagenda. Buli lwe ndowooza ku ekyo ekyaliwo, nneewuunya obuvumu Yakuwa bwe yawa taata. Taata yalina saluuni bbiri mu Wichita, era omusawo oyo yali omu ku bakasitoma be!
Bwe nnali wa myaka munaana, bazadde bange baatunda ennyumba mwe twali tubeera awamu ne saluuni, ne tusengukira e Colorado awaali obwetaavu bw’ababuulizi obusingako. Twabeeranga okumpi n’ekitundu ekiyitibwa Grand Junction era eyo bazadde bange baaweerezanga nga bapayoniya era baakolanga ne ku faamu okusobola okutuyimirizaawo. Olw’okuba baali banyiikivu, Yakuwa yabawa omukisa ekibiina ne kitandikibwawo. Nga Jjuuni 20, 1948, nze awamu n’abalala abaali bakkirizza amazima agali mu Bayibuli, taata yatubatiza. Mu be yabatiza mwalimu Billie Nichols ne mukyala we. Oluvannyuma, Billie Nichols ne mukyala we era ne mutabani waabwe baakola omulimu ogw’okukyalira ebibiina.
Mikwano gyaffe bangi baali banyiikivu nnyo mu mulimu gw’okubuulira era twateranga okunyumya nabo ku bintu eby’omwoyo. Mu abo mwe mwali ab’omu maka g’Ow’oluganda Steele: Don ne Earlene, Dave ne Julia, Si ne Martha. Ekyokulabirako ekirungi kye bateekawo kyannyamba nnyo mu bulamu bwange. Bannyamba okukiraba nti bw’okulembeza Obwakabaka ofuna essanyu era obeera n’obulamu obw’amakulu.
ŊŊENDA MU KITUNDU EKIRALA
Bwe nnali wa myaka 19, omu ku mikwano gyaffe ayitibwa Bud Hasty yansaba ŋŋende naye tuweereza nga bapayoniya mu bukiikaddyo bw’Amerika. Omulabirizi akyalira ebibiina yatusaba tugende tuweerereze mu Ruston, Louisiana, awaali ababuulizi abangi abaali baweddemu amaanyi mu by’omwoyo. Omulabirizi oyo yatugamba tube n’enkuŋŋaana buli wiiki, abantu ka babe batono batya abandibadde bazijjamu. Twafuna ekifo we twali tugenda okufunira enkuŋŋaana ne tukiddaabiriza. Twabanga n’enkuŋŋaana zonna, wadde ng’okumala ekiseera twazibangamu abantu babiri ffekka. Enkuŋŋaana twazikubirizanga mu mpalo era oyo eyabanga takubiriza ye yaddangamu ebibuuzo byonna. Ekitundu bwe kyabanga kirimu okulaga ekyokulabirako, ffembi twagendanga ku pulatifoomu olwo entebe ne zisigala nga njereere! Nga wayise ekiseera, mwannyinaffe omu omukadde yatandika okujja mu nkuŋŋaana. Oluvannyuma, abayizi baffe abamu aba Bayibuli n’ababuulizi abaali baweddemu amaanyi nabo baatandika okujja mu nkuŋŋaana, era mu kaseera katono abantu bangi baatandika okubangawo mu nkuŋŋaana obutayosa.
Lumu, nze ne Bud twasisinkana omukulembeze w’eddiini omu eyayogera ku byawandiikibwa bye nnali sirowoozangako. Ekyo kyantiisaamuko era ne kindeetera okulowooza ennyo ku ebyo bye nnali nzikiriza. Nnamala wiiki nnamba nga nsoma okutuukira ddala ekiro mu ttumbi nsobole okufuna eby’okuddamu mu bibuuzo bye yali abuuzizza. Ekyo kyannyamba okunyweza okukkiriza kwange era nneesunga okuddamu okusisinkana omukulembeze w’eddiini omulala yenna nga nkimanyi nti nnandibadde mwetegefu okuddamu ebibuuzo bye yandimbuuzizza.
Nga wayise ekiseera kitono, omulabirizi akyalira ebibiina yatusaba tugende tuweerereze mu kibiina ekyali mu El Dorado, Arkansas. Bwe twali eyo, nnateranga okuyitibwa okugenda mu Colorado okulabika mu maaso g’akakiiko akaawandiikanga abantu abaali batuusizza emyaka egy’okuyingira amagye. Lumu bwe twali tugenda, nze ne bapayoniya abalala be nnali nabo mu mmotoka yange twagwa ku kabenje mu kibuga Texas, era emmotoka yange n’eyonooneka nnyo. Twakubira ow’oluganda essimu n’ajja n’atutwala mu maka ge era oluvannyuma ne tugenda naye mu lukuŋŋaana. Mu lukuŋŋaana olwo, baategeeza ab’oluganda nga bwe twali tugudde ku kabenje era ab’oluganda baliko ssente ze baatuwa. Ow’oluganda oyo era yatunda emmotoka yange ddoola 25.
Waliwo eyatuyamba n’atutwala e Wichita, mukwano gwaffe Frank McCartney, gye yali aweerereza nga payoniya. McCartney yalina batabani be babiri abalongo, Frank ne Francis, era bombi baali mikwano gyange. Baalina emmotoka enkadde gye banguza ddoola 25, ssente zennyini ze nnali nfunye oluvannyuma lw’okuntunda emmotoka yange eyali eyonoonese. Ku olwo nnakiraba bulungi nti Yakuwa yandabirira olw’okuba nnali nkulembeza Obwakabaka. Ku mulundi ogwo gwe nnali nkyalidde McCartney, nnasisinkana mwannyinaffe ayitibwa Bethel Crane eyali aweereza Yakuwa n’obunyiikivu. Maama wa Bethel eyali ayitibwa Ruth, yaweereza Yakuwa n’obunyiikivu mu Wellington, Kansas, era yaweereza nga payoniya okutuusa bwe yaweza emyaka 90 n’omusobyo. Nga wayise omwaka nga gumu, nze ne Bethel twafumbiriganwa mu 1958, era ne tuweerereza wamu nga bapayoniya mu El Dorado.
TUFUNA ENKIZO EZAATULEETERA ESSANYU
Oluvannyuma lw’okufumiitiriza ku byokulabirako ebirungi bakkiriza bannaffe abatali bamu bye bassaawo, twali bamalirivu okukola ekyo kyonna ekibiina kya Yakuwa kye kitugamba okukola. Twasindikibwa okuweereza nga bapayoniya ab’enjawulo mu Walnut Ridge, Arkansas. Mu 1962, twasanyuka nnyo bwe twayitibwa okugenda mu Ssomero lya Gireyaadi ery’omulundi ogwa 37. Ate era kyatusanyusa nnyo okukimanya nti Don Steele naye yali ayitiddwa mu ssomero eryo ku mulundi ogwo. Bwe twamala essomero eryo, nze ne Bethel twasindikibwa okuweereza mu Nairobi e Kenya. Kyatunakuwaza nnyo okuva mu New York, naye ennaku gye twalina yatuggwaako bwe twatuuka ku kisaawe ky’ennyonyi e Nairobi ne tulaba ab’oluganda abaali bazze okutukima!
Twayagala nnyo okubeera mu Kenya era twanyumirwa nnyo obuweereza bwaffe mu nsi eyo. Chris Kanaiya ne mukyala we Mary be bayizi baffe aba Bayibuli abaasooka okukulaakulana. N’okutuusa leero bakyali mu buweereza obw’ekiseera kyonna. Nga wayise omwaka gumu, twasindikibwa okugenda okuweerereza mu kibuga Kampala ekya Uganda, era ffe baminsani abaasooka mu Uganda. Twafuna essanyu lingi mu kiseera ekyo kubanga abantu bangi baali baagala okuyiga Bayibuli era bangi ku bo baafuuka Abajulirwa ba Yakuwa. Kyokka, bwe waali wayise emyaka esatu n’ekitundu nga tuweereza mu Afirika, mukyala wange yafuna olubuto. Twalina okuddayo mu Amerika. Ennaku gye twalina nga tuva mu Afirika yali ya maanyi nnyo okusinga eyo gye twalina nga tuva mu Amerika okujja mu Afirika. Twali twagala nnyo abantu b’omu Afirika era twalina essuubi nti lumu twandizzeeyo.
TUFUNA OBUVUNAANYIZIBWA OBUPYA
Twagenda ne tubeera mu Colorado, okumpi ne bazadde bange. Bwe twamala okuzaala muwala waffe eyasooka ayitibwa Kimberly, waayita emyezi 17 ne tuzaala n’ow’okubiri ayitibwa Stephany. Obuvunaanyizibwa obwo obupya bwe twali tufunye ng’abazadde, twabutwala nga bukulu nnyo era twafuba okuyigiriza bawala baffe amazima. Twali twagala okubateerawo ekyokulabirako ekirungi ng’ekyo bazadde baffe kye baali batuteereddewo. Kyokka twali tukimanyi nti wadde ng’abazadde basobola okussaawo ekyokulabirako ekirungi, ekyo kiba tekitegeeza nti abaana baabwe bajja kwagala okuweereza Yakuwa. Muganda wange omuto ne mwannyinaze baava mu mazima. Tusuubira nti ekiseera kiyinza okutuuka ne balowooza ku byokulabirako ebirungi bazadde baffe bye baatuteerawo.
Twanyumirwa nnyo ekiseera kye twamala nga tuli ne bawala baffe. Okuva bwe kiri nti twali tubeera kumpi n’ekitundu ky’e Aspen, ekiri mu Colorado, twayiga okuzannya omuzannyo oguyitibwa ski, gwe bazannyira ku muzira. Bwe twabanga tuzannya ne bawala baffe, twanyumyangako nabo. Era twagendangako nabo ku ttale ne tukuma omuliro ne tunyumya nabo nga twetoolodde ekyoto. Wadde nga bawala baffe abo baali bakyali bato, baatubuuzanga ebibuuzo nga bino: “Ndikola mulimu ki nga nkuze? Muntu wa ngeri ki gwe nja okufumbirwa?” Twafuba nnyo okuyamba bawala baffe okufuna endowooza ya Yakuwa. Twabayamba okwagala obuweereza obw’ekiseera kyonna, n’okukiraba nti kikulu okufumbiriganwa n’omuntu nga mulina ebiruubirirwa bye bimu. Ate era twabayamba okukiraba nti kya magezi obutayingira bufumbo nga bakyali bato. Twalina eŋŋombo yaffe eyali egamba nti “Toyingira bufumbo nga tonnaweza myaka 23.”
Nga tukoppa ekyokulabirako bazadde baffe kye bassaawo, twafuba okubangawo mu nkuŋŋaana obutayosa n’okwenyigira mu mulimu gw’okubuulira ng’amaka. Twasuzanga bakkiriza bannaffe bangi abaali mu buweereza obw’ekiseera kyonna. Ate era twayogeranga bulungi ku kiseera kye twamala nga tuweereza ng’abaminsani. Twalina essuubi nti lumu ffenna abana twandigenze ne tukyalako mu Afirika. Ekyo bawala baffe baali bakyesunga nnyo.
Twabanga n’okuyiga Bayibuli okw’amaka obutayosa, era twegezangamu embeera bawala baffe ze baali basobola okwolekagana nazo ku ssomero. Bwe twabanga twegezaamu, bawala baffe be baabanga Abajulirwa ba Yakuwa abaddamu ebibuuzo abalala bye baabanga babuuzizza. Baanyumirwanga nnyo okuyiga mu ngeri eyo, era kyabayamba okuba abavumu. Kyokka bwe baagenda bakula baatandika okwemulugunya ku nteekateeka ey’okuyiga Bayibuli okw’amaka. Lumu nnabagamba bagende mu bisenge byabwe bakole ebyabwe, era nti twali tetugenda kuba na kuyiga kw’amaka. Ekyo kyabanakuwaza nnyo era ne batandika okukaaba nga bwe bagamba nti baagala tuyige. Ekyo kyatuyamba okukiraba nti twali tuyambye bawala baffe okwagala ennyo ebintu eby’omwoyo. Beeyongera okwagala ennyo okuyiga kw’amaka, era twabawanga akakisa okwogera byonna ebibali ku mutima. Kyokka oluusi kyatunakuwazanga okuwulira nga baliko ebintu ebimu bye twali tuyiga mu Bayibuli bye baali batakkiriziganya nabyo. Naye ekyo kyatuyambanga okumanya ekiri ku mitima gyabwe. Twakubaganyanga nabo ebiroowozo ku bintu ebyo era ekyo kyabayamba okukiraba nti kya magezi okukola ebintu nga Yakuwa bw’ayagala.
ENKYUKAKYUKA ENDALA
Ekiseera kye twamala nga tukuza bawala baffe kyayitawo mangu. Nga tugoberera obulagirizi obutuweebwa ekibiina kya Yakuwa, twakola kyonna ekisoboka okubayamba okwagala Yakuwa. Kyatusanyusa nnyo bawala baffe bombi bwe baatandika okuweereza nga bapayoniya oluvannyuma lw’okumaliriza emisomo gyabwe, era ne bayiga emirimu egyandibayambye okweyimirizaawo. Baagenda wamu ne bannyinaffe abalala babiri okuweereza mu Cleveland, Tennessee, awaali obwetaavu bw’ababuulizi obusingako. Wadde nga twali tukyayagala okubeera ne bawala baffe, kyatusanyusa nnyo okuba nti kati baali bakozesa obulamu bwabwe okuweereza Yakuwa mu buweereza obw’ekiseera kyonna. Nze ne Bethel twaddamu okuweereza nga bapayoniya, era ekyo kyatuyamba okufuna enkizo endala. Twayambangako mu mulimu gw’okukyalira ebibiina ne mu kutegeka enkuŋŋaana ennene.
Bwe baali tebannagenda e Tennessee, bawala baffe baasooka kukyalako ku ofiisi y’ettabi mu London, Bungereza. Bwe baali eyo, Stephany, mu kiseera ekyo eyalina emyaka 19, yasisinkana omuvubuka ayitibwa Paul Norton, eyali aweereza ku Beseri. Ku mulundi omulala lwe baddayo, Kimberly naye yasisinkana, Brian Llewellyn eyali akola ne Paul Norton. Paul ne Stephany baafumbiriganwa, nga Stephany amaze okuweza emyaka 23. Ate omwaka ogwaddako, Brian ne Kimberly nabo baafumbiriganwa, nga Kimberly alina emyaka 25. N’olwekyo, bawala baffe bombi beewala okuyingira obufumbo nga tebannaweza myaka 23. Kyatusanyusa nnyo okuba nti buli omu ku bawala baffe yasalawo mu ngeri ey’amagezi ng’alonda ow’okufumbiriganwa naye.
Bawala baffe baatugamba nti ekyokulabirako ekirungi ffe awamu ne bajjajjaabwe kye twabateerawo kyabayamba ‘okukulembeza obwakabaka,’ ne mu mbeera enzibu ennyo. (Mat. 6:
TUFUNA ENKIZO ENDALA
Mu Jjanwali 2001, bankubira essimu gye nnayogeddeko ku ntandikwa. Ow’oluganda Marais, eyali akulira ekitongole ekiyitibwa Translation Services, yaŋŋamba nti ekibiina kyali kikoze enteekateeka okuyigiriza abavvuunuzi okwetooloola ensi yonna amateeka agakwata ku lulimi Olungereza. Era yaŋŋamba nti nze omu ku be baali balonze okutendekebwa okuba omu ku basomesa. Kyokka mu kiseera ekyo nnalina emyaka 64. Nze ne Bethel twasaba Yakuwa ne tumutegeeza ku nsonga eyo era ne tugibuulirako ne bazadde baffe batuwe ku magezi. Bazadde baffe baatukubiriza okugenda, wadde ng’ekyo kyali kitegeeza nti tetwandisobodde kubalabirira nga bwe twali tukola. Nnakuba essimu ku kitebe kyaffe ekikulu ne mbagamba nti twali beetegefu okukola omulimu ogwo.
Mu kiseera ekyo, maama baamukebera ne bamuzuulamu kansa. Bwe nnagamba maama nti twali tusazeewo okusigala tuyambeko mwannyinaze Linda okumulabirira, yatugamba nti: “Ekyo temukikola. Kijja kunkola bubi nnyo singa temugenda.” Ne Linda yatukubiriza okugenda. Nga tusiima nnyo omwoyo ogw’okwefiiriza maama ne Linda awamu ne bakkiriza bannaffe ab’omu kitundu gwe baayoleka! Bwe waali wayise olunaku lumu nga tugenze e Patterson, Linda yatukubira essimu n’atutegeeza nti maama afudde. Era nga maama bwe yali ayagala tukole, twemalira ku mulimu ogwo ogwali gutuweereddwa mu kibiina kya Yakuwa.
Kyatusanyusa nnyo okuba nti twasooka kusindikibwa okugenda ku ofiisi y’ettabi ey’e Malawi, bawala baffe ne baami baabwe gye baali baweerereza. Oluvannyuma twagenda okusomesa e Zimbabwe n’e Zambia. Era oluvannyuma lw’okumala emyaka esatu n’ekitundu nga tusomesa, twasabibwa okuddayo e Malawi okuwandiika ebikwata ku ngeri ab’oluganda mu Malawi gye baayigganyizibwamu olw’obutabaako ludda lwe bawagira mu by’obufuzi. *
Kyatunakuwaza nnyo ekiseera bwe kyatuuka okuddayo e Basalt, Colorado mu 2005. N’okutuusa leero nze ne Bethel tukyaweereza nga bapayoniya. Mu 2006, Brian ne Kimberly, bajja okubeera okumpi naffe. Mu kiseera ekyo baali bamaze okuzaala bawala baabwe ababiri. Paul ne Stephany bakyaweereza mu Malawi, era Paul ali ku Kakiiko k’Ettabi. Kati nnaatera okuweza emyaka 80, era kinsanyusa nnyo okulaba abavubuka abatali bamu abakuze nga mbalaba nga bakola emirimu mu kibiina gye nnakolanga. Ekimu ku bintu ebituyambye okufuna essanyu kwe kuba nti twafuba okukoppa abantu abaatuteerawo ekyokulabirako ekirungi era n’okuba nti naffe tufubye okuteerawo abaana baffe ne bazzukulu baffe ekyokulabirako ekirungi.
^ lup. 5 Okumanya ebikwata ku ngeri ab’omu maka g’ow’oluganda Steele gye baaweerezaamu ng’abaminsani, laba Watchtower eya Maayi 1, 1956, lup. 269-272, n’eya Maaki 15, 1971, lup. 186-190.
^ lup. 30 Ng’ekyokulabirako, laba ebikwata ku w’oluganda Trophim Nsomba mu Omunaala gw’Omukuumi ogwa Apuli 15, 2015, lup. 14-18.


text:
EKITUNDU 7
Yesu Yali Ani?
Yakuwa yatuma Yesu ku nsi. 1 Yokaana 4:9
Bwe tuba twagala okusanyusa Yakuwa, waliwo omuntu omulala omukulu ennyo gwe tulina okuwuliriza. Dda nnyo nga tannaba kutonda Adamu, Yakuwa yali atonze omuntu ow’omwoyo mu ggulu ow’amaanyi ennyo.
Ekiseera kyatuuka Yakuwa n’amusindika ku nsi azaalibwe omukazi embeerera ayitibwa Maliyamu mu Besirekemu. Omwana oyo yatuumibwa erinnya Yesu.
Bwe yali ku nsi, Yesu yayolekera ddala engeri za Katonda. Yayoleka ekisa, okwagala, era yali atuukirikika. Yayigiriza n’obuvumu amazima agakwata ku Yakuwa.
Yesu yakola ebirungi kyokka ne bamukyawa. 1 Peetero 2:21-24
Yesu era yawonya abalwadde n’azuukiza n’abamu ku abo abaali bafudde.
Abakulembeze b’amadiini baakyawa Yesu kubanga yayanika enjigiriza zaabwe ez’obulimba n’ebikolwa byabwe ebibi.
Abakulembeze b’amadiini baapikiriza Abaruumi okukuba Yesu n’okumutta.


text:
Omutume Peetero Ye Paapa Eyasooka?
“Kalidinaali Jorge Mario Bergoglio, S.J., alondeddwa okubeera paapa, era omusika wa Peetero owa 265.”
—BYA KITONGOLE KY’E VATICAN EKY’EBY’AMAWULIRE, VATICAN CITY, MAAKI 13, 2013.
“Bisopu w’e Rooma alina obuyinza okukulembera Kkereziya, kubanga aba musika w’Omutukuvu Peetero, Yesu Kristo gwe yawa obuyinza obwo.”
—EKITABO THE PRIMACY OF THE BISHOP OF ROME DURING THE FIRST THREE CENTURIES, 1903, EKYA VINCENT ERMONI.
‘Omuntu yenna singa agamba nti bisopu w’e Rooma si ye musika w’Omutukuvu Peetero, aba kyewaggula.’
—OLUKIIKO LW’E VATICAN OLWASOOKA, JJULAAYI 18, 1870.
EBYO ebyasalibwawo mu lukiiko lw’e Vatican olwasooka mu 1870, Abakatuliki bukadde na bukadde okwetooloola ensi yonna babitwala ng’enjigiriza enkulu ennyo mu ddiini yaabwe etasobola kukyusibwa. Naye tusaanidde okwebuuza nti, Enjigiriza eyo esibuka mu Byawandiikibwa? Ddala Paapa Francis musika w’omutume Peetero? Ye abaffe, Peetero ye paapa eyasooka?
“NDIZIMBA EKKANISA YANGE KU LWAZI LUNO”
Ebyo olukiiko lw’e Vatican bye lwasalawo mu 1870, byesigamizibwa ku ngeri gye baategeeramu ebigambo bya Yesu ebiri mu Matayo 16:16-19 ne Yokaana 21:15-17. Ebyo bye tusoma mu nnyiriri ezo ne mu bitabo bya Bayibuli ebirala, biraga nti Peetero yalina obuvunaanyizibwa bwa maanyi mu kibiina Ekikristaayo. Mu butuufu, ku mulundi gwe baasooka okusisinkana, Yesu yakiraga nti Peetero yandibadde ng’olwazi. (Yokaana 1:42) Naye ekyo kitegeeza nti Yesu yawa Peetero obukulu?
Mu Matayo 16:17, 18, Yesu yagamba Peetero nti: “Ggwe Peetero, [erinnya eryo litegeeza “Olwazi”], nange ndizimba ekkanisa yange ku lwazi luno.” * Yesu yali ategeeza nti “ekkanisa” ye, oba ekibiina kye, kyandizimbiddwa ku Peetero, omuntu? Peetero ye yandibadde omukulembeze w’abagoberezi ba Yesu bonna? Abatume abalala abaaliwo baategeera batya ebigambo bya Yesu ebyo? Ebitabo by’Enjiri biraga nti oluvannyuma abatume baakaayana emirundi egiwerako ku ani ku bo eyali asinga obukulu. (Matayo 20:20-27; Makko 9:33-35; Lukka 22:24-26) Abatume bandikaayanye singa Yesu yali alonze Peetero okubakulira?
Ate ye Peetero yategeera atya ebigambo bya Yesu? Peetero yali Muyisirayiri, era ateekwa okuba nga yali yasoma ku bunnabbi obwogera ku “jjinja” oba “ejjinja ery’oku nsonda” obuli mu Byawandiikibwa eby’Olwebbulaniya (Endagaano Enkadde). (Isaaya 8:13, 14; 28:16; Zekkaliya 3:9) Peetero bwe yajuliza ekimu ku Byawandiikibwa ebyo ng’awandiikira bakkiriza banne, yannyonnyola nti “ejjinja ery’oku nsonda” ye Mukama waffe Yesu Kristo, eyali Masiya. Ekigambo pe’tra eky’Oluyonaani Peetero kye yakozesa ng’ayogera ku Kristo, kye kigambo kye kimu Yesu kye yakozesa mu Matayo 16:18, ng’ayogera ne Peetero.
Omutume Pawulo naye yali mugoberezi wa Yesu. Pawulo yakitwala nti Peetero ye yalondebwa okukulira abalala? Ng’ayogera ku kifo Peetero kye yalina, Pawulo yawandiika nti Peetero yali omu ku abo “abaali batwalibwa ng’empagi mu kibiina.” Omutume Pawulo yalaga nti waaliwo abalala abaali “empagi” mu kibiina. (Abaggalatiya 2:9) Singa Peetero ye yalondebwa okukulembera ekibiina, abalala bandibadde bamutwala butwazi ng’omu ku abo abaali empagi mu kibiina?
Lumu Peetero bwe yalaga nti asosola abantu ab’amawanga, Pawulo yamunenya mu lujjudde lw’abantu. (Abaggalatiya 2:11-14) Omutume Pawulo teyakitwala nti Kristo yali azimbye ekkanisa, oba ekibiina ku Peetero, oba ku muntu omulala yenna atatuukiridde. Wabula yali akimanyi nti Yesu Kristo gwe musingi ekibiina Ekikristaayo kwe kyazimbibwa. Pawulo yawandiika nti: “Olwazi olwo lwali Kristo.”
“GGWE PEETERO . . .”
Kati olwo tusaanidde kutegeera tutya ebigambo: “Ggwe Peetero, nange ndizimba ekkanisa yange ku lwazi luno”? Okusobola okutegeera ebigambo ebyo, tulina okwekenneenya ennyiriri eziriraanyeewo. Yesu ne Peetero baali boogera ku ki? Yesu yali yaakamala okubuuza abayigirizwa be nti: “Mmwe mumpita mutya?” Amangu ddala, Peetero yamuddamu nti: “Ggwe Kristo, Omwana wa Katonda omulamu.” Yesu yasiima Peetero olw’okuddamu bw’atyo era n’agamba nti yandizimbye “ekkanisa” ye, oba ekibiina kye ku “lwazi” olusingayo. Olwazi olwo ye Yesu kennyini.
Tusaanidde kutegeera tutya ebigambo bya Yesu bino: “Ggwe Peetero, nange ndizimba ekkanisa yange ku lwazi luno”?
Waliwo ne Bafaaza bangi abakatuluki abaawandiika nti olwazi olwogerwako mu Matayo 16:18 ye Kristo. Ng’ekyokulabirako, Augustine eyaliwo mu kyasa eky’okutaano yawandiika nti: “Mukama waffe yagamba nti: ‘Ku lwazi luno kwe ndizimba Ekkanisa yange,’ kubanga Peetero yali amugambye nti: ‘Ggwe Kristo Omwana wa Katonda omulamu.’ N’olw’ensonga eyo, nja kuzimba Ekkanisa yange ku lwazi luno lw’okkiririzzaamu.” Emirundi mingi Augustine yagamba nti “Olwazi (Petra) yali Kristo.”
Agustine n’abalala tebakkiriziganya n’ebyo ebyasalibwa olukiiko lw’e Vatican mu 1870 nti Peetero lwe lwazi ekibiina kwe kyazimbibwa. Ate era okusinziira ku mwekenneenya wa Bayibuli ow’omu Switzerland ayitibwa Ulrich Luz, abeekennyeenya bangi abaliwo mu kiseera kino nabo tebakkiriziganya n’ekyo olukiiko lw’e Vatican kye lwasalawo, era singa baaliwo mu kiseera ekyo, Ekkereziya yandigambye nti ebyo bye boogera bya sswakaba.
PAAPA YE MUSIKA WA PEETERO?
Peetero yali tamanyi na kumanya ekitiibwa “paapa.” Ne babisopu abataali ba mu Rooma beewanga ekitiibwa ekyo okutuukira ddala mu kyasa eky’omwenda. Ekitiibwa ekyo kyatandika okukozesebwa mu butongole ng’ekyasa eky’ekkumi n’ekimu kinaatera okuggwaako. Ate era tewali Mukristaayo n’omu eyaliwo mu kiseera ky’abatume eyali ayinza okulowooza nti omutume Peetero yali wakusikirwanga. Omuwandiisi Omugirimaani ayitibwa Martin Hengel yawunzika ng’agamba nti, “tewali bukakafu bwonna mu byawandiikibwa, wadde mu byafaayo obusinziirwako okulonda paapa.”
Peetero ye paapa eyasooka? Yalina abasika? Ddala Ekkereziya okulonda paapa kyesigamiziddwa ku Byawandiikibwa? Ekyokuddamu mu bibuuzo ebyo byonna kiri nti nedda. Ekituufu kiri nti, Yesu yazimba ekkanisa ye, oba ekibiina kye eky’amazima, ku ye kennyini. (Abeefeso 2:20) N’olwekyo buli omu ku ffe asaanidde okwebuuza nti, Nnazuula ekibiina ekyo?
^ lup. 8 Ebyawandiikibwa ebimu eby’Oluyonaani (Endagaano Empya) ebijuliziddwa mu kitundu kino biggiddwa mu Bayibuli y’Oluganda eya 1968.


text:
“Mugende Mufuule Abantu b’Omu Mawanga Gonna Abayigirizwa”
“Mugende mufuule abantu b’omu mawanga gonna abayigirizwa, nga mubabatiza . . . , nga mubayigiriza okukwata ebintu byonna bye nnabalagira.”
ENNYIMBA: 141, 97
1, 2. Bwe tulowooza ku bigambo bya Yesu ebiri mu Matayo 24:14, bibuuzo ki bye tuyinza okwebuuza?
KA KIBE nti abantu bakkiriza obubaka bwaffe oba nga batuyigganya, bangi bakikkiriza nti Abajulirwa ba Yakuwa bakola omulimu gw’okubuulira n’obunyiikivu. Oyinza okuba ng’olina n’abantu b’omanyi mu kitundu kyammwe abatakkiriza bubaka bwaffe naye ate nga batussaamu ekitiibwa olw’omulimu gwe tukola. Yesu yagamba nti amawulire amalungi ag’Obwakabaka gandibuuliddwa mu nsi yonna. (Mat. 24:14) Naye tumanya tutya nti omulimu gwe tukola gutuukiriza obunnabbi obwo Yesu bwe yayogera? Ddala kiba kituufu okugamba nti ffe abakola omulimu ogwo?
2 Amadiini mangi gagamba nti gabuulira Enjiri, oba amawulire amalungi. Kyokka emirundi mingi amadiini ago gakoma ku kuleeta bantu kuwa bujulizi, oba ku kubuulira ku katuuti, oba ku kuweereza programu ku mikutu gy’empuliziganya. Ate amalala geemalidde ku kugaba buyambi oba okutumbula eby’obujjanjabi n’eby’enjigiriza. Naye mu kukola ebintu ebyo baba batuukiriza omulimu Yesu gwe yalagira abayigirizwa be okukola?
3. Okusinziira ku Matayo 28:19, 20 bintu ki ebina abagoberezi ba Yesu bye balina okukola?
3 Abayigirizwa ba Yesu baalina kubeera bubeezi awo nga balindirira abantu okujja gye bali? Nedda! Oluvannyuma lw’okuzuukira, Yesu yayogera n’abayigirizwa be abawerako n’abagamba nti: “Mugende mufuule abantu b’omu mawanga gonna abayigirizwa, nga mubabatiza . . . , nga mubayigiriza okukwata ebintu byonna bye nnabalagira.” (Mat. 28:19, 20) N’olwekyo, waliwo ebintu bina abagoberezi ba Yesu bye balina okukola. Balina okufuula abantu abayigirizwa, balina okubabatiza, era balina okubayigiriza. Naye kintu ki kye balina okusooka okukola? Yesu yagamba nti: “Mugende”! Ng’ayogera ku kiragiro ekyo, omwekenneenya wa Bayibuli omu yagamba nti: ‘Buli mugoberezi wa Yesu alina okukolera ku kiragiro ekyo, ka kibe nga kitegeeza kugenda mu bitundu eby’okumpi oba eby’ewala.’
4. Yesu okugamba nti abayigirizwa be bandibadde ‘bavubi b’abantu’ kiraga ki?
4 Yesu yali alaga nti omulimu ogwo buli omu ku bagoberezi be yandibadde agukola ku lulwe oba yali alaga nti bandibadde bagukolera wamu mu ngeri entegeke obulungi? Okuva bwe kiri nti omuntu omu tasobola kugenda mu “mawanga gonna,” Yesu yali alaga nti omulimu gw’okubuulira gwandikoleddwa abantu bangi abategekeddwa obulungi. Yesu era yagamba nti abayigirizwa be bandibadde ‘bavubi b’abantu.’ (Soma Matayo 4:18-22.) Okuvuba Yesu kwe yali ayogerako si kwekwo okukolebwa omuntu omu asuula eddobo mu nnyanja n’atuula butuuzi awo ng’alindirira eddobo eryo likwase ekyennyanja. Mu kifo ky’ekyo, yali ayogera ku kuvuba okw’okukozesa akatimba, omulimu ogutali mwangu era ogwetaagisa abantu abawerako okukolera awamu.
5. Bibuuzo ki ebina ebyetaaga okuddibwamu, era lwaki?
5 Okusobola okumanya baani ababuulira amawulire amalungi leero nga Yesu bwe yagamba, twetaaga okufuna eby’okuddamu mu bibuuzo bino ebina:
Bubaka ki obulina okubuulirwa?
Kigendererwa ki kye tulina okuba nakyo nga tukola omulimu gw’okubuulira?
Nkola ki ze tulina okukozesa?
Omulimu gw’okubuulira gulina kukolebwa ku kigero ki era kumala bbanga ki?
Eby’okuddamu mu bibuuzo ebyo bijja kutuyamba okumanya baani abakola omulimu gw’okubuulira nga Yesu bwe yagamba era kijja kutuyamba okuba abamalirivu okweyongera okugukola.
BUBAKA KI OBULINA OKUBUULIRWA?
6. Kiki ekikukakasa nti Abajulirwa ba Yakuwa be babuulira obubaka obusaanidde okubuulirwa?
6 Soma Lukka 4:43. Yesu yabuulira “amawulire amalungi ag’Obwakabaka,” era ayagala abayigirizwa be bakole kye kimu. Baani ababuulira amawulire ago mu “mawanga gonna”? Ekyo kyeraga bwerazi nti be Bajulirwa ba Yakuwa. Ekyo n’abantu abataagala Bajulirwa ba Yakuwa bakikkiriza. Ng’ekyokulabirako, lumu omukulembeze w’eddiini omu omuminsani yagamba Omujulirwa wa Yakuwa omu nti yali abaddeko mu nsi ezitali zimu era nti yabuuza Abajulirwa ba Yakuwa abatali bamu mu nsi ezo zonna nti: ‘Bubaka ki bwe mubuulira?’ Kiki kye baamuddamu? Omukulembeze w’eddiini oyo yagamba nti: “Bonna baali basiru nnyo, kubanga banzirangamu ekintu kye kimu nti: ‘Amawulire amalungi ag’Obwakabaka.’” Naye ekituufu kiri nti, Abajulirwa ba Yakuwa abo tebaali basiru, wabula ekyo kye baamuddamu kyalaga nti bali bumu, ng’Abakristaayo ab’amazima bwe balina okubeera. (1 Kol. 1:10) Ekyo kye baamuddamu kituukana bulungi n’obubaka obukulu obuli mu magazini y’Omunaala gw’Omukuumi Alangirira Obwakabaka bwa Yakuwa. Magazini eno kati efulumira mu nnimi 254 era kopi za magazini eyo ng’obukadde 59 ze zikubibwa buli lukuba. Eno ye magazini esinga okukubibwa n’okusaasaanyizibwa mu nsi yonna.
7. Kiki ekiraga nti abakulembeze b’amadiini ga Kristendomu tebabuulira bubaka bulina kubuulirwa?
7 Abakulembeze b’amadiini ga Kristendomu, tebabuulira bikwata ku Bwakabaka bwa Katonda. Abamu ku bo ababwogerako bagamba nti Obwakabaka bwa Katonda buli mu mitima gy’abantu. (Luk. 17:21) Tebayamba bantu kumanya nti Obwakabaka bwa Katonda gavumenti ey’omu ggulu, nti Yesu Kristo ye Kabaka waabwo, nti bwe bwokka obujja okumalawo ebizibu abantu bye balina, era nti mangu ddala bujja kumalawo ebintu byonna ebibi ebiri mu nsi. (Kub. 19:11-21) Mu kifo ky’ekyo, Yesu bamujjukira ku Ssekukkulu ne ku Ppaasika. Kirabika tebamanyidde ddala ebyo Yesu by’ajja okukola ng’afuga ensi nga Kabaka. Okuva bwe kiri nti abakulembeze b’amadiini abo tebabuulira bubaka busaanidde kubuulirwa, tekitwewuunyisa nti tebamanyi na kigendererwa abagoberezi ba Yesu kye bandibadde nakyo nga bakola omulimu gw’okubuulira.
KIGENDERERWA KI KYE TULINA OKUBA NAKYO?
8. Kigendererwa ki ekikyamu kye tutasaanidde kuba nakyo nga tukola omulimu gw’okubuulira?
8 Kigendererwa ki kye tulina okuba nakyo nga tukola omulimu gw’okubuulira? Tetusaanidde kuba na kigendererwa kya kufuna ssente tusobole okuzimba ebizimbe gaggadde. Yesu yagamba abayigirizwa be nti: “Mwaweebwa buwa, nammwe muwenga buwa.” (Mat. 10:8) Ekigambo kya Katonda tekirina kutundibwa. (2 Kol. 2:17) Abo ababuulira tebalina kukola mulimu ogwo lwa kwagala kubaako kye beefunira. (Soma Ebikolwa 20:33-35.) Wadde ng’obulagirizi obwo butegeerekeka bulungi, amakanisa agasinga obungi geemalidde ku kusolooza ssente mu bantu oba okukola ebintu ebisobola okugayimirizaawo mu by’ensimbi. Balina okusasula abakulembeze baago awamu n’abantu abalala abakola ebintu ebitali bimu mu makanisa ago. Abakulembeze b’eddiini za Kristendomu abasinga obungi bafunye eby’obugagga bingi.
9. Abajulirwa ba Yakuwa bakiraze batya nti balina ekigendererwa ekirungi nga bakola omulimu gw’okubuulira?
9 Kiki ekimanyiddwa ku Bajulirwa ba Yakuwa bwe kituuka ku kukuŋŋaanya ssente? Ssente ze bakozesa mu mulimu gwabwe ziweebwayo kyeyagalire. (2 Kol. 9:7) Tebasolooza ssente mu Bizimbe byabwe eby’Obwakabaka oba ku nkuŋŋaana zaabwe ennene. Wadde kiri kityo, omwaka ogwayita, Abajulirwa ba Yakuwa baamala essaawa ng’obuwumbi bubiri nga bakola omulimu gw’okubuulira amawulire amalungi, era okutwalira awamu buli mwezi baayigiriza Bayibuli abantu abasukka mu bukadde mwenda ku bwereere. Ng’oggyeko okuba nti tebasasulwa olw’omulimu gwe bakola, ssente zonna ze bakozesa nga bakola omulimu ogwo be bazeesasulira. Ng’ayogera ku mulimu Abajulirwa ba Yakuwa gwe bakola, omusajja omu yagamba nti: “Ekigendererwa kyabwe ekikulu kya kubuulira na kuyigiriza. . . . Tebalina bakulembeze basasulwa, era ekyo kibayamba obutasaasaanya ssente nnyingi.” Kati olwo lwaki tukola omulimu gw’okubuulira? Omulimu guno tugukola kyeyagalire olw’okuba twagala Yakuwa ne bantu bannaffe. Okuba nti tukola omulimu gw’okubuulira awatali kuwalirizibwa, kituukiriza obunnabbi obuli mu Zabbuli 110:3. (Soma.)
NKOLA KI EZIRINA OKUKOZESEBWA?
10. Yesu n’abayigirizwa be baakola batya omulimu gw’okubuulira?
10 Yesu n’abayigirizwa be baakola batya omulimu gw’okubuulira? Baagendanga eri abantu yonna gye baali basobola okubasanga, mu bifo ebya lukale ne mu maka gaabwe. Ate era baabuuliranga nnyumba ku nnyumba nga banoonya abantu abaagala okuyiga amazima. (Mat. 10:11; Luk. 8:1; Bik. 5:42; 20:20) Enkola ey’okubuulira nnyumba ku nnyumba yabasobozesa okutuuka ku bantu aba buli ngeri.
11, 12. Kiki kye tuyinza okwogera ku ngeri amadiini ga Kristendomu n’Abajulirwa ba Yakuwa gye bakozeemu omulimu gw’okubuulira amawulire amalungi?
11 Amadiini ga Kristendomu gagoberedde enkola Yesu n’abayigirizwa be gye baakozesa? Abagoberezi b’amadiini ago omulimu gw’okubuulira bagulekera bakulembeze baabwe bokka abasasulwa ssente. Kyokka mu kifo ky’abakulembeze b’amadiini ago okubeera “abavubi b’abantu,” kye basinga okufaako kwe kukuuma “ebyennyanja” ebiri mu makanisa gaabwe. Kyo kituufu nti oluusi abakulembeze b’amadiini abamu bagezaako okukubiriza abantu baabwe okubuulira. Ng’ekyokulabirako, mu mwaka gwa 2001, Ppaapa Yowaana Pawulo II yagamba bw’ati mu bbaluwa emu gye yawandiika: “Emyaka bwe gizze giyitawo, nzize nkubiriza abantu okwenyigira mu nkola empya ey’okubuulira enjiri. Kati nziramu okubakubiriza . . . Tulina okukulaakulanya omwoyo omutume Pawulo gwe yayoleka, bwe yagamba nti: ‘Zinsanze bwe sibuulira bantu Njiri.’” Ppaapa yagattako nti omulimu ogwo “tegusaanidde kulekerwa bakulembeze bokka, naye abantu ba Katonda bonna balina okugukola.” Naye ddala abantu bameka abaanukudde omulanga ogwo?
12 Ate bo Abajulirwa ba Yakuwa? Be bokka ababuulira abantu nti Yesu yatandika okufuga nga Kabaka mu 1914. Nga Yesu bwe yalagira, omulimu gw’okubuulira bagutwala nga mukulu nnyo. (Mak. 13:10) Ekitabo ekiyitibwa Pillars of Faith—American Congregations and Their Partners kigamba nti: “Ekintu ekisingayo obukulu mu bulamu bw’Abajulirwa ba Yakuwa, gwe mulimu gw’okubuulira.” Ng’ayogera ku ebyo Omujulirwa wa Yakuwa omu bye yayogera, omuwandiisi w’ekitabo ekyo era yagamba nti: “Bwe basanga abantu abalumwa enjala, abali mu kiwuubaalo, oba abalwadde, bafuba okubayamba, . . . naye tebeerabira nti omulimu gwabwe omukulu kwe kubuulira abantu nti enkomerero eneetera okutuuka era n’okubategeeza kye basaanidde okukola okusobola okulokolebwa.” Abajulirwa ba Yakuwa babuulira obubaka obwo nga bagoberera enkola y’emu Yesu n’abayigirizwa be gye baakozesanga nga babuulira.
OMULIMU GW’OKUBUULIRA GULINA KUKOLEBWA KU KIGERO KI ERA KUMALA BBANGA KI?
13. Omulimu gw’okubuulira gulina kukolebwa ku kigero ki?
13 Yesu yalaga ekigero omulimu gw’okubuulira kye gwandituuseeko bwe yagamba nti amawulire amalungi gandibadde gabuulirwa “mu nsi yonna.” (Mat. 24:14) Abantu abandifuuse abayigirizwa ba Yesu bandibadde bava mu “mawanga gonna.” (Mat. 28:19, 20) Ekyo kitegeeza nti omulimu gw’okubuulira gwandibadde gukolebwa mu nsi yonna.
14, 15. Kiki ekikakasa nti Abajulirwa ba Yakuwa batuukirizza obunnabbi bwa Yesu obukwata ku kubuulira amawulire amalungi mu nsi yonna? (Laba ebifaananyi ku lupapula 8.)
14 Okusobola okutegeera engeri Abajulirwa ba Yakuwa gye batuukirizzaamu obunnabbi bwa Yesu obukwata ku kubuulira amawulire amalungi ku kiragiro eky’ensi yonna, ka tulowooze ku bino. Mu Amerika mulimu abakulembeze b’amadiini agatali gamu nga 600,000 ate ng’Abajulirwa ba Yakuwa abali mu nsi eyo bali nga 1,200,000. Abakulembeze b’eddiini y’Ekikatoliki mu nsi yonna bali nga 400,000. Omuwendo ogwo gugeraageranye n’omuwendo gw’Abajulirwa ba Yakuwa abeenyigira mu mulimu gw’okubuulira. Abajulirwa ba Yakuwa ng’obukadde munaana babuulira amawulire amalungi mu nsi 240. Mu butuufu, omulimu gwe bakola munene nnyo era guweesa Yakuwa ettendo n’ekitiibwa!
15 Abajulirwa ba Yakuwa tukola kyonna ekisoboka okutuusa amawulire amalungi ku bantu bangi nga bwe kisoboka ng’enkomerero tennajja. Eyo ye nsonga lwaki tuvvuunula era tukuba ebitabo ebyesigamiziddwa ku Bayibuli ku kigero ekitageraageranyizika. Ebitabo, magazini, tulakiti, n’obupapula obuyita abantu ku nkuŋŋaana ennene ne ku Kijjukizo bukadde na bukadde bikubibwa ne biweebwa abantu ku bwereere. Tukubye ebitabo ebitali bimu mu nnimi ezisukka mu 700. Kopi ezisukka mu bukadde 200 eza Bayibuli Enkyusa ey’Ensi Empya zikubiddwa mu nnimi ezisukka mu 130. Mu mwaka ogwayita gwokka, twakuba ebitabo ebyesigamiziddwa ku Bayibuli ng’obuwumbi buna n’ekitundu. Kati omukutu gwaffe ogwa Intaneeti guliko ennimi ezisukka mu 750. Ddiini ki endala gy’omanyi ekola omulimu gw’okubuulira ku kigero ekyo?
16. Kiki ekiraga nti Abajulirwa ba Yakuwa balina omwoyo gwa Katonda?
16 Omulimu gw’okubuulira gulina kukolebwa kumala bbanga ki? Yesu yagamba nti omulimu guno gwandibadde gukolebwa ne mu kiseera kyonna eky’ennaku ez’enkomerero okutuusa ‘enkomerero lwe yandizze.’ Ng’oggyeeko Abajulirwa ba Yakuwa, ddiini ki endala eyeeyongedde okubuulira amawulire amalungi mu nnaku zino ez’enkomerero? Abamu ku bantu be tusanga nga tubuulira bayinza okutugamba: “Ffe tulina omwoyo omutukuvu, naye mmwe mukola omulimu gw’okubuulira.” Naye eky’okuba nti tukola omulimu guno awatali kuddirira si bukakafu obulaga nti tulina omwoyo gwa Katonda? (Bik. 1:8; 1 Peet. 4:14) Oluusi n’oluusi abantu b’omu madiini amalala nabo bagezaako okukola ekyo Abajulirwa ba Yakuwa kye bakola, naye babuulirako katono ne babivaako. Abalala bakola omulimu gwe bayita ogw’obuminsani, naye bagumalamu ebbanga ttono ne baddayo mu byabwe. Abalala bagezaako okubuulira nnyumba ku nnyumba, naye bubaka ki bwe babuulira? Eky’okuddamu mu kibuuzo ekyo kiraga nti tebakola mulimu Yesu gwe yatandika.
DDALA BAANI ABABUULIRA AMAWULIRE AMALUNGI LEERO?
17, 18. (a) Lwaki tuli bakakafu nti Abajulirwa ba Yakuwa be babuulira amawulire amalungi ag’Obwakabaka leero? (b) Lwaki tusobodde okweyongera okubuulira?
17 Kati olwo baani ababuulira amawulire amalungi ag’Obwakabaka? Tewali kubuusabuusa nti be Bajulirwa ba Yakuwa! Lwaki tugamba bwe tutyo? Kubanga ffe tubuulira obubaka obulina okubuulirwa, kwe kugamba, amawulire amalungi ag’Obwakabaka. Ate era olw’okuba tugenda eri abantu, kiraga nti ffe abakozesa enkola entuufu ey’okubuulira. Omulimu gw’okubuulira tugukola nga tulina ekigendererwa ekirungi. Tubuulira, si lwa kwenoonyeza ssente, wabula olw’okuba twagala Katonda n’abantu. Omulimu gwaffe ogw’okubuulira tugukola ku kigero ekikyasingiddeyo ddala, kubanga tubuulira abantu mu mawanga gonna aboogera ennimi zonna. Era tujja kweyongera okukola omulimu gw’okubuulira awatali kuddirira okutuusa enkomerero lw’enejja.
18 Kituleetera essanyu lingi bwe tulowooza ku ngeri abantu ba Katonda gye bakolamu omulimu gw’okubuulira mu nnaku zino ez’enkomerero. Naye kiki ekisobozesezza abantu ba Katonda okukola omulimu ogwo? Eky’okuddamu kisangibwa mu bbaluwa omutume Pawulo gye yawandiikira Abafiripi. Yagamba nti: “Katonda y’abawa amaanyi okukola ebimusanyusa, abaagazise okukola era mukole.” (Baf. 2:13) Ka ffenna tweyongere okusaba Yakuwa atuwe amaanyi tweyongera okubuulira n’obunyiikivu tusobole okutuukiriza mu bujjuvu obuweereza bwaffe.


text:
Chapter 1
1 Awo ekigambo kya Mukama kyajja eri Yona, omwana wa Amittayi, nga kyogera nti
2 Golokoka, ogende e Nineeve ekibuga ekyo ekinene okirangirire; kubanga obubi bwabwe bulinnye butuuse mu maaso gange.
3 Naye Yona n'agolokoka okuddukira e Talusiisi okuva mu maaso ga Mukama; n'aserengeta e Yopa n'alaba ekyombo nga kigenda e Talusiisi; awo n'abawa empooza yaakyo n'asaabala omwo agende nabo e Talusiisi ave mu maaso ga Mukama.
4 Naye Mukama n'asindika empewo ennyingi ku nnyanja, omuyaga omungi ne guba ku nnyanja ekyombo ne kyagala okumenyeka.
5 N'abo abaavuga ne batya ne bakaabirira buli muntu katonda we; ne basuula mu nnyanja ebintu ebyali mu kyombo bakiwewule. Naye Yona yali ng'asse mu kisenge eky'omu kyombo, ng'agalamidde, yeebase otulo.
6 Awo omugoba w'ekyombo n'ajja gy'ali n'amugamba nti Obadde otya, ggwe omwebasi? golokoka, osabe Katonda wo, era mpozzi Katonda anaatujjukira tuleme okuzikirira.
7 Ne boogera buli muntu ne muganda we nti Jjangu tukube akalulu tulyoke tutegeere gwe tulangibwa akabi kano okutubaako. Awo ne bakuba akalulu, akalulu ne kagwa ku Yona.
8 Awo ne bamugamba nti Kale tubuulire gwe tulangibwa akabi kano okutubaako; omulimu gwo mulimu ki? ova wa? ensi yammwe nsi ki? ekika kyammwe kika ki?
9 N'abagamba nti Ndi Mwebbulaniya; ntya Mukama, Katonda ow'omu ggulu eyakola ennyanja n'olukalu.
10 Awo abantu ne batya nnyo ne bamugamba nti Kino kiki ky'okoze ggwe? Kubanga abantu baamanya nti adduse mu maaso ga Mukama, kubanga yali ng'ababuulidde.
11 Awo ne bamugamba nti Tunaakukola tutya ennyanja etuteekere? kubanga ennyanja yali ng'egenda yeeyongera okufuukuuka ennyo.
12 N'abagamba nti Munsitule munsuule mu nnyanja; kale ennyanja eneebateekera; kubanga mmanyi nti omuyaga guno omungi gubakutte okubalanga nze.
13 Naye abantu ne bavuga nnyo okuddayo okugoba ettale; naye ne batayinza; kubanga ennyanja yagenda yeeyongera bweyongezi okufuukuuka okubaziyiza.
14 Kyebaava bakaabirira Mukama ne boogera nti Tukwegayiridde, ai Mukama, tukwegayiridde tuleme okuzikirira ku lw'obulamu obw'omuntu ono; so totussaako musaayi ogutaliiko musango; kubanga ggwe, ai Mukama, ggwe okoze ky'oyagala.
15 Awo ne basitula Yona ne bamusuula mu nnyanja; awo omuyaga ogwali ku nnyanja ne gufa.
16 Awo abantu ne batya nnyo Mukama; ne bawaayo ssaddaaka eri Mukama ne beeyama obweyamo.
17 Mukama n'ateekateeka ekyennyanja ekinene kimire Yona; Yona n'amala mu lubuto olw'ekyennyanja ennakn ssatu emisana n'ekiro.


text:
Omulambuzi agudde mugga Itanda n’afiiramu – Jinja
Entiisa ebuutikidde abatuuze ababeera ku lubalama lw'omugga Itanda ogusangibwa omu ggombolola y'e Butagaya mu Disitulikiti y'e Jinja omulambuzi bw'asirittuse n'agwa mu mugga era n'afiiramu.
Omugenzi abadde amanyiddwa nga Alamanzan Katende nga abadde yavudde Masaka aggye naye anyumirwe ku biyiriro bino wabula Katonda teyamuganyizza kudda ka era kati z'embuyaga ezikaza engoye
Wabula Ssentebe wa NRM mu muluka gw'e Nakakulwe , Brian Nsubuga atutegeezezza nti omulambuzi yabadde atamidde !!


text:
Nannyini ttaka agombeddwamu obwala lwa kusaanyaawo nsuku za batuuze
Abakulembeze nga bayambibwako Police e Mubende baliko omukazi nannyini ttaka gwebagombyemu obwala nebamuggalira mu kkomera lwakusaanyaawo nsuku za batuuze.
Milly Naava Namutebi nga nga nannyini ttaka lya mailo 3 mu ggombolola y’e Butoloogo e Mubende y’akwatiddwa oluvannyuma lw’okulagira abakozi be okusaanyaawo ensuku z’abatuuze nga ayagala baamuke ettaka lye.
Bwebatyo abatuuze kwekwekubira enduulu mu b’obuyiza babayambe nga bagamba nti tebalina wadde kyakulya ko wadde ennusu eweerera abaana kuba muno mwebabadde baggya ekigulira magala eddiba.


text:
Essuula 1
1 Peetero, omutume wa Yesu Kristo, eri abalonde abaasaasaana abatambuze ab'omu Ponto, Ggalatiya, Kapadokiya, Asiya ne Bisuniya,
2 nga bwe yasooka okutegeera Katonda Kitaffe, mu kutukuza kw'Omwoyo, olw'okugonda n'okumansirwako omusaayi gwa Yesu Kristo: ekisa n'emirembe byeyongerenga gye muli.
3 Yeebazibwe Katonda era Kitaawe wa Mukama waffe Yesu Kristo, eyatuzaala omulundi ogw'okubiri, ng'okusaasira kwe okungi bwe kuli, tubeerenga n'essuubi eddamu, olw'okuzuukira kwa Yesu Kristo mu bafu,
4 tuyingire mu busika obutaggwaawo, obutalina kko, obutawotoka, obwabaterekerwa mmwe mu ggulu,
5 amaanyi ga Katonda be gakuuma olw'okukkiriza okufuna obulokozi obweteeseteese okubikkulibwa mu biro eby'enkomerero.
6 Obwo bwe mujagulizaamu, newakubadde nga mwanakuwazibwa mu kukemebwa okutali kumu akaseera akatono kaakano, oba nga kibagwanira,
7 okugezebwa kw'okukkiriza kwammwe okusinga omuwendo ezaabu eggwaawo, newakubadde ng'egezebwa mu muliro, kulyoke kulabike okuleeta ettendo n'ekitiibwa n'okugulumizibwa Yesu Kristo bw'alibikkulibwa:
8 gwe mwagala nga temunnaba kumulaba: gwe mutalaba kaakano naye mumukkiriza, ne mujaguza essanyu eritayogerekeka, eririna ekitiibwa:
9 nga muweebwa ekyabakkirizisa, bwe bulokozi bw'obulamu.
10 Eby'obulokozi obwo bannabbi abaalagulanga eby'ekisa ekyali kigenda okujja gye muli baanoonyanga nnyo ne bakenneenyanga:
11 nga banoonya ebiro bwe biri oba bwe bifaanana Omwoyo wa Kristo eyali mu bo bye yalaga, ng'asooka okutegeeza ebibonoobono bya Kristo, n'ekitiibwa ekibigoberera.
12 Nabo babikkulirwa nga si ku lwabwe bokka wabula ku lwammwe baaweereza ebyo bye mwakajja mubuulirwe kaakano abo abaababuulira enjiri mu Mwoyo Omutukuvu eyatumibwa okuva mu ggulu; bamalayika bye beegomba okulingiza.
13 Kale musibenga ebimyu by'amagezi gammwe, mutamiirukukenga, musuubirirenga ddala ekisa ekiribaleeterwa Yesu Kristo bw'alibikkulibwa;
14 ng'abaana abagonda, nga temwefaananya okwegomba okw'edda okw'omu butamanya bwammwe:
15 naye ng'oyo eyabayita bw'ali omutukuvu era nammwe mubeerenga batukuvu mu mpisa zonna;
16 kubanga kyawandiikibwa nti Munaabanga batukuvu; kubanga nze ndi mutukuvu.
17 Era bwe mumuyitanga Kitammwe, asala omusango awatali kusaliriza ng'omulimu gwa buli muntu bwe guli, mutambulenga n'entiisa mu biro byammwe eby'okuba abayise:
18 nga mumanyi nga temwanunulibwa na bintu ebiggwaawo, ffeeza oba zaabu, mu mpisa zammwe ezitaliimu ze mwaweebwa bajjajjammwe;
19 wabula n'omusaayi ogw'omuwendo omungi, ng'ogw'omwana gw'endiga ogutaliiko bulema newakubadde ebbala, ye Kristo:
20 eyategeerebwa edda ensi nga tezinnatondebwa, naye n'alabisibwa ku nkomerero y'ebiro ku lwammwe,
21 abakkiriza ku bubwe Katonda eyamuzuukiza mu bafu n'amuwa ekitiibwa; okukkiriza kwammwe n'okusuubira biryoke bibeerenga mu Katonda.
22 Kubanga mumaze okwetukuza obulamu bwammwe mu kugondera amazima olw'okwagalanga ab'oluganda okutaliimu bunnanfuusi, mwagalanenga mu mutima n'okufuba okungi:
23 bwe mwazaalibwa omulundi ogw'okubiri, si na nsigo eggwaawo, wabula eteggwaawo, n'ekigambo kya Katonda ekiramu eky'olubeerera.
24 Kubanga Omubiri gwonna guli ng'omuddo, N'ekitiibwa kyagwo kyonna kiri ng'ekimuli ky'omuddo. Omuddo guwotoka ekimuli ne kigwa:
25 Naye ekigambo kya Mukama kibeerera emirembe n'emirembe. Era ekyo kye kigambo eky'enjiri eky'abajulirwa.


text:
ESSUULA 102
Kabaka Ayingira Yerusaalemi ng’Ali ku Mwana gw’Endogoyi
MATAYO 21:1-11, 14-17 MAKKO 11:1-11 LUKKA 19:29-44 YOKAANA 12:12-19
YESU AYINGIRA YERUSAALEMI MU KITIIBWA
AYOGERA KU KUZIKIRIZIBWA KWA YERUSAALEMI
Ku lunaku oluddako, Ssande Nisaani 9, Yesu n’abayigirizwa be bava e Bessaniya ne boolekera Yerusaalemi. Bwe baba banaatera okutuuka e Besufaage, ku Lusozi olw’Emizeyituuni, Yesu agamba babiri ku bayigirizwa be nti:
“Mugende mu kabuga kali ke mulengera, era amangu ddala nga mwakatuukayo, mujja kulaba endogoyi ng’esibiddwa ng’eri n’omwana gwayo. Muzisumulule muzindeetere. Singa omuntu yenna abaako ky’ababuuza, mumugambe nti, ‘Mukama waffe azeetaaga.’ Amangu ago ajja kubaleka muzitwale.”—Matayo 21:2, 3.
Abayigirizwa tebakitegeera nti ekyo Yesu ky’abagambye kirina akakwate n’obunnabbi bwa Bayibuli. Naye, oluvannyuma bakitegeera nti kikwatagana n’obunnabbi bwa Zekkaliya. Nnabbi oyo yalagula nti Kabaka eyasuubizibwa Katonda yandiyingidde mu Yerusaalemi nga ‘mwetoowaze era nga yeebagadde endogoyi, omwana gw’endogoyi, akayana k’endogoyi enkazi’—Zekkaliya 9:9.
Abayigirizwa bwe batuuka e Besufaage ne batandika okusumulula omwana gw’endogoyi ne nnyina waagwo, abantu abayimiridde awo bababuuza nti: “Lwaki musumulula omwana gw’endogoyi ogwo?” (Makko 11:5) Naye abayigirizwa bwe babagamba nti Mukama waabwe y’abatumye, babaleka ne bazitwala. Abayigirizwa bateeka ebyambalo byabwe ku ndogoyi ne ku mwana gwayo, naye Yesu atuula ku mwana gwa ndogoyi.
Yesu bw’ayolekera Yerusaalemi ng’ali ku mwana gw’endogoyi, abantu abamugoberera beeyongera obungi. Bangi baaliira ebyambalo byabwe mu luguudo. Abalala batema “amatabi ku miti egy’oku ttale” ne bagateeka mu luguudo. Boogerera waggulu nti: “Tukusaba, olokole! Aweereddwa omukisa oyo ajjira mu linnya lya Yakuwa! Buweereddwa omukisa Obwakabaka bwa kitaffe Dawudi obugenda okujja!” (Makko 11:8-10) Ebigambo ebyo binyiiza Abafalisaayo abali mu kibiina ekyo era bagamba Yesu nti: “Omuyigiriza, koma ku bayigirizwa bo.” Yesu abaddamu nti: “Mbagamba nti, singa bano basirika, amayinja gajja kwogerera waggulu.”—Lukka 19:39, 40.
Yesu atunuulira ekibuga Yerusaalemi era akikaabira ng’agamba nti: “Singa ku lunaku luno wali otegedde ebintu ebireeta emirembe—naye kati tosobola kubiraba na maaso go.” Yerusaalemi kijja kubonerezebwa olw’obujeemu bwakyo. Yesu alagula nti: “Abalabe bo . . . balikuzimbako ekigo eky’emiti emisongovu era ne bakwetooloola ne bakuzingiza ku buli luuyi. Balikuzikiriza ggwe n’abaana bo, era tebalikulekamu jjinja lizimbiddwa ku linnaalyo.” (Lukka 19:42-44) Ebigambo bya Yesu ebyo byatuukirira Yerusaalemi bwe kyazikirizibwa mu mwaka gwa 70 E.E.
Yesu bw’ayingira Yerusaalemi, ‘ekibuga kyonna kibaamu oluyoogaano,’ ng’abantu babuuza nti: “Ono y’ani?” Ekibiina ky’abantu kigamba nti: “Ono ye Yesu, nnabbi ava e Nazaaleesi eky’omu Ggaliraaya!” (Matayo 21:10, 11) Abamu ku abo abali mu kibiina ky’abantu baalaba Yesu ng’azuukiza Laazaalo era babuulira abalala ku kyamagero ekyo. Abafalisaayo bakiraba nti bateganira bwereere era bagambagana nti: “Ensi yonna emugoberedde.”—Yokaana 12:18, 19.
Yesu agenda mu yeekaalu okuyigiriza nga bw’atera okukola buli lw’ajja mu Yerusaalemi. Ng’ali mu yeekaalu, awonya abazibe n’abalema. Bakabona abakulu n’abawandiisi bwe balaba ebyo by’akola era nga n’abalenzi abali mu yeekaalu boogerera waggulu nti, “Tukusaba olokole Omwana wa Dawudi!” basunguwala. Abakulembeze b’eddiini babuuza Yesu nti: “Owulira bano kye bagamba?” Abaddamu nti: “Temusomangako nti: ‘Oleetedde akamwa k’abaana abato n’abawere okukutendereza’?”—Matayo 21:15, 16.
Yesu atunuulira ebintu ebiri mu yeekaalu. Obudde buyise era ye n’abatume be bava mu yeekaalu. Ng’olunaku olwa Nisaani 10 terunnatandika, addayo e Bessaniya n’asula eyo.


text:
Chapter 1
1 Mu mwezi ogw'omunaana, mu mwaka ogw'okubiri ogwa Daliyo, ekigambo kya Mukama kyajja gy'ali Zekkaliya, omwana wa Berekiya, omwana wa Iddo, nnabbi, nga kyogera nti
2 Mukama asunguwalidde nnyo bajjajjammwe.
3 Kyova obagamba nti Bw'ati bw'ayogera Mukama w'eggye nti Mudde gye ndi, bw'ayogera Mukama w'eggye, nange ndidda gye muli, bw'ayogera Mukama.
4 Muleme okuba nga bajjajjammwe bannabbi ab'edda be baagambiranga waggulu nti Bw'ati bw'ayogera Mukama w'eggye nti Kale muve mu makubo gammwe amabi ne mu bikolwa byammwe ebibi; so tebaawulira so tebampuliriza, bw'ayogera Mukama.
5 Bajjajjammwe bali ludda wa? ne bannabbi baba balamu emirembe gyonna?
6 Naye ebigambo byange n'amateeka gange, bye nnalagira abaddu bange, bannabbi, tebyabasanga bajjajjammwe? ne bakyuka ne boogera nti Nga Mukama w'eggye bwe yalowooza okutukola ffe, ng'amakubo gaffe bwe gali n'ebikolwa byaffe nga bwe biri, bw'atyo bwe yatukola.
7 Olunaku olw'amakumi abiri mu nnya, olw'omwezi ogw'ekkumi n'ogumu, gwe mwezi Sebati, mu mwaka ogw'okubiri ogwa Daliyo, ekigambo kya Mukama kyajja eri Zekkaliya, omwana wa Berekiya, omwana wa Iddo, nnabbi, nga kyogera nti
8 Natunula ekiro; era, laba, omuntu nga yeebagadde embalaasi ya lukunyu, era ng'ayimiridde wakati w'emiti emikadasi egyali mu kiwonvu; n'ennyuma we embalaasi, eza lukunyu n'eza kikuusikuusi n'enjeru.
9 Awo ne njogera nti Ai mukama wange, ebyo biki? Malayika eyali ayogera nange n'aŋŋamba nti Naakwolesa ebyo bwe biri.
10 Omuntu eyali ayimiridde wakati w'emikadasi n'addamu n'ayogera nti Ebyo Mukama by'atumye okutambulatambula ku nsi.
11 Ne biddamu malayika wa Mukama eyali ayimiridde wakati w'emikadasi ne byogera nti Tutambuddetambudde ku nsi, era laba, ensi yonna eteredde ewummudde.
12 Malayika wa Mukama n'addamu n'ayogera nti Ai Mukama w'eggye, olituusa wa obutasaasira Yerusaalemi n'ebibuga bya Yuda, bye waakanyiikaalirira emyaka ensanvu?
13 Mukama n'addamu malayika eyali ayogera nange ebigambo ebirungi, ebigambo eby'essanyu.
14 Malayika eyali ayogera nange n'aŋŋamba nti Yogerera waggulu ng'ogamba nti Bw'ati bw'ayogera Mukama w'eggye; nkwatiddwa Yerusaalemi ne Sayuuni obuggya, obuggya obungi.
15 N'obusungu obungi nsunguwalidde amawanga abawummula; kubanga nze nnanyiigako katono, bo ne bongera ku kubonaabona okwo.
16 Mukama kyava ayogera bw'ati nti Nkomyewo e Yerusaalemi n'ekisa; ennyumba yange erizimbibwa omwo, bw'ayogera Mukama w'eggye, n'omugwa gulireegebwa ku Yerusaalemi.
17 Yogerera waggulu nate ng'ogamba nti Bw'ati bw'ayogera Mukama w'eggye nti Oliboolyawo ebibuga byange ne byanjaala olw'okulaba ebirungi; oliboolyawo Mukama n'asanyusa Sayuuni, oliboolyawo ne yeeroboza Yerusaalemi.
18 Ne nnyimusa amaaso gange ne ntunula; era, laba, amayembe ana.
19 Ne ŋŋamba malayika eyali ayogera nange nti Ago maki? N'anziramu nti Gano ge mayembe agaasaasaanya Yuda ne Isiraeri ne Yerusaalemi.
20 Mukama n'anjolesa abaweesi bana.
21 Ne njogera nti Abo bajja kukola ki? N'ayogera nti Gano ge mayembe agaasaasaanya Yuda omuntu n'okuyimusa n'atayimusa mutwe gwe; naye bano bazze okugasaggula, okusuula amayembe g'amawanga agaayimusizanga ejjembe lyabwe ku nsi ya Yuda okugisaasaanya.


text:
Essuula 1
1 Pawulo, omutume wa Kristo Yesu olw'okwagala kwa Katonda eri abatukuvu abali mu Efeso n'abakkiriza mu Kristo Yesu:
2 ekisa kibeerenga gye muli n'emirembe ebiva eri Katonda Kitaffe ne Mukama waffe Yesu Kristo.
3 Yeebazibwe Katonda Kitaawe wa Mukama waffe Yesu Kristo, eyatuwa buli mukisa gwonna ogw'Omwoyo mu bifo eby'omu ggulu mu Kristo:
4 nga bwe yatulondera mu ye ng'ensi tennaba kutondebwa, ffe okubeera abatukuvu abatalina kabi mu maaso ge mu kwagala:
5 bwe yatwawula edda okumufuukira abaana ku bwa Yesu Kristo, nga bwe yasiima olw'okwagala kwe,
6 ekitiibwa ky'ekisa kye kiryoke kitenderezebwenga, kye yatuwa obuwa mu oyo omwagalwa:
7 eyatuweesa akununulibwa kwaffe olw'omusaayi gwe, okusonyiyibwa ebyonoono byaffe, ng'obugagga obw'ekisa kye bwe buli,
8 kye yasukkiriza gye tuli mu magezi gonna n'okutegeera kwonna,
9 bwe yatutegeeza ekyama eky'okwagala kwe, nga bwe yasiima yekka, nga bwe yamalirira edda mu ye,
10 olw'obuwanika obw'omu biro ebituukirivu, okugattira awamu byonna mu Kristo, ebiri mu ggulu n'ebiri ku nsi;
11 mu oyo naffe mwe twafuukira obusika bwe twayawulibwa edda mu kumalirira kw'oyo akoza byonna nga bw'ayagala mu kuteesa kwe;
12 ffe tulyoke tubeere ettendo ly'ekitiibwa kye, ffe abaasooka okusuubira mu Kristo:
13 era nammwe mu ye, bwe mwawulira ekigambo eky'amazima, enjiri ey'obulokozi bwammwe, mu oyo, n'okukkiriza bwe mwakkiriza, ne muteekebwako akabonero n'Omwoyo Omutukuvu eyasuubizibwa,
14 gwe musingo gw'obusika bwaffe, okutuusa envuma ya Katonda lw'erinunulibwa, ekitiibwa kye kitenderezebwe.
15 Bwe nnawulira okukkiriza Mukama waffe Yesu okuli mu mmwe, era kwe mulaga eri abatukuvu bonna,
16 kyenva sirekangayo kwebaza, nga mboogerako mu kusaba kwange;
17 Katonda wa Mukama waffe Yesu Kristo, Kitaffe ow'ekitiibwa, abawe omwoyo ogw'amagezi n'ogw'okubikkulirwa mu kumutegeera ye;
18 nga mumulisibwanga amaaso ag'omutima gwammwe, mmwe okumanya essuubi ery'okuyita kwe bwe liri, obugagga obw'ekitiibwa eky'obusika bwe mu batukuvu bwe buli,
19 era obukulu obusinga ennyo obw'amaanyi ge eri ffe abakkiriza bwe buli, ng'obuyinza bw'amaanyi ge bwe bukola,
20 ge yakoza mu Kristo, bwe yamuzuukiza mu bafu, n'amutuuza ku mukono gwe ogwa ddyo mu bifo eby'omu ggulu,
21 waggulu nnyo okusinga okufuga kwonna n'obuyinza n'amaanyi n'obwami na buli linnya eryatulwa si mu mirembe gino gyokka naye ne mu egyo egigenda okujja:
22 n'ateeka byonna wansi w'ebigere bye, n'amuteekawo okuba omutwe ku byonna eri ekkanisa,
23 gwe mubiri gwe, okutuukirira ku oyo atuukiriza byonna mu byonna.


text:
ENGEBE YETHU NG’ABAKRISITAYO
Ekitabu E Biblia Yanga Thukangiriryaki?
—Ngoku Kyanga Kolesibwa
Ekitabu Yanga Thukangiriryaki n’ekitabu E Biblia Yikakangiriraya bisosene. Ebyosi ebibiri erilhua omwa ebya thukakolesaya omw’ikangirirya muli omwatsi w’ekwenene mughumerere n’erithondwa omwa mibere mighumerere. Aliriryo, ekitabu Yanga Thukangiriryaki kiri mw’ebinywe eby’olhobire eriyitheghererya. Kikolirwe busana na bathe bangayitheghererya ndeke ekitabu E Biblia Yikakangiriraya. Omwa kanya k’enyongezyo, ekitabu Yanga Thukangiriryaki ikyo muli esyondomeko esikasoborera ebinywe birebe n’eyindi myatsi eyiri omwa sura. Esyosura sisiri mw’ebibulyo ebikatsuka kutse akasanduko ak’eby’eriyibukya. Aliwe, sikaghunzerera n’erikania omwa bikuhi okwa kwenene ye Biblia eyiryakanibawako omwa sura. Ngoku thukanaghaba ekitabu Biblia Yikakangiriraya, ekitabu Yanga Thukangiriryaki nakyo kyanganaghabwa okwa ndambi yosi-yosi, nomukyangabya isikiri omwa bikaghabawa omwa kwezi oko. Thwanga kolesya thuthi ebindu by’embaghane ebiri omwa kitabu Yanga Thukangiriryaki thuk’igha n’omundu e Biblia?
OMWA BIKUHI: Okwa bandu bangyi, enzira eya thukakolesaya thukab’eghesya, ey’erisoma enungu omw kitabu E Biblia Yikakangiriraya neryo ithwabulya ekibulyo yangana kolha ndeke. Aliwe ibbwa kyamabya indi omwigha syasi omubughe wa ndeke kutse erisoma ndeke? Aho, iwanganathwamu erikolesya ekitabu Yanga Thukangiriryaki. Neryo ehitsweka “Omwa Bikuhi” ehiri omwa syosura hyanganakolesibwa omw’igha lyenyu n’omwigha inianganahirwa mw’omuhwa w’erisoma esura ahabwiwe. Obuli kwenene ye Biblia yangana kangiriribwa omw’igha erikaghunza esyodakika nga 15. Kundi ehitsweka omwa bikuhi sihiribyamo omwatsi wosi owali omwa sura, oyuk’eghesaya atholere iniathegheka ndeke, inianibukire ebiyithawa by’omwigha. Oyuk’eghesaya amabya iniak’egheseraya omwa sura, neryo ehitsweka omwatsi omwa bikuhi ihyangana kolesibwa ng’eriyibukya.
ESYONDOMEKO: Erisoborera ebinywe birebe n’eyindi myatsi bikwama-kwamene ngoku bine omwa sura. Oyuk’eghesaya angana thwamu ng’abakanaye okwa syandomeko esiri omwa kitabu Yanga Thukangiriryaki akigha n’omwigha.


text: 12 Yakuwa n’agamba Ibulaamu nti: “Va mu nsi yo ne mu b’eŋŋanda zo ne mu nnyumba ya kitaawo, ogende mu nsi gye nnaakulaga.+2 Ndikufuula eggwanga eddene* era ndikuwa omukisa, n’erinnya lyo ndirifuula kkulu era ojja kubeeranga mukisa eri abalala.+3 Nnaawanga omukisa abo abakuwa omukisa, oyo akukolimira nnaamukolimiranga,+ era okuyitira mu ggwe ebika byonna eby’oku nsi biriweebwa omukisa.”*+4 Bw’atyo Ibulaamu n’agenda nga Yakuwa bwe yamugamba, ne Lutti n’agenda naye. Ibulaamu yali aweza emyaka 75 we yaviira mu Kalani.+5 Ibulaamu n’atwala Salaayi+ mukazi we ne Lutti omwana wa muganda we+ n’ebintu byonna bye baali bafunye+ era n’abantu be baali bafunye mu Kalani; ne basitula okugenda mu nsi ya Kanani.+ Bwe baatuuka mu nsi ya Kanani,6 Ibulaamu n’atambula mu nsi eyo n’atuuka mu kitundu ekiyitibwa Sekemu,+ okumpi n’emiti eminene egya Moole.+ Mu kiseera ekyo Abakanani baali bakyabeera mu nsi eyo.7 Yakuwa n’alabikira Ibulaamu n’amugamba nti: “Ezzadde lyo+ ndiriwa ensi eno.”+ Awo Ibulaamu n’azimbira Yakuwa eyamulabikira ekyoto mu kifo ekyo.8 Oluvannyuma eyo yavaayo n’agenda mu nsi ey’ensozi ebuvanjuba wa Beseri,+ n’asimba weema wakati wa Beseri ne Ayi+ (Beseri kyali ku ludda olw’ebugwanjuba ate Ayi ku ludda olw’ebuvanjuba). N’azimbira Yakuwa ekyoto+ mu kifo ekyo n’atandika okukoowoola erinnya lya Yakuwa.+9 Oluvannyuma Ibulaamu n’asimbula weema ze n’ayolekera Negebu,*+ n’agenda ng’asiisira mu bifo eby’enjawulo.10 Awo enjala n’egwa mu nsi eyo, Ibulaamu n’aserengeta e Misiri agire ng’abeera eyo,*+ kubanga enjala yali ya maanyi mu nsi eyo.+11 Bwe yali anaatera okutuuka e Misiri, Ibulaamu n’agamba mukazi we Salaayi nti: “Nkwegayiridde mpuliriza! Nkimanyi nti oli mukazi alabika obulungi ennyo.+12 Abamisiri bwe banaakulaba bajja kugamba nti, ‘Ono mukazi we.’ Olwo nze banzite, naye ggwe bakuleke.13 Nkwegayiridde, gamba nti oli mwannyinaze ebintu biŋŋendere bulungi ku lulwo, era obulamu bwange busobole okuwonawo.”+14 Awo Ibulaamu olwali okuyingira mu Misiri, Abamisiri ne balaba ng’omukazi alabika bulungi nnyo.15 N’abakungu ba Falaawo ne bamulaba ne batandika okumutendera Falaawo; bw’atyo n’atwalibwa mu nnyumba ya Falaawo.16 Falaawo n’ayisa bulungi Ibulaamu olwa Salaayi era n’amuwa endiga, ente, endogoyi ensajja n’enkazi, abaweereza abasajja n’abakazi, n’eŋŋamira.+17 Yakuwa n’aleetera Falaawo n’ab’omu nnyumba ye endwadde ez’amaanyi* olwa Salaayi mukazi wa Ibulaamu.+18 Falaawo n’ayita Ibulaamu n’amugamba nti: “Kiki kino ky’onkoze? Lwaki tewaŋŋamba nti oyo mukazi wo?19 Lwaki wagamba nti mwannyoko, bwe ntyo ne mbulako katono okumutwala abe mukazi wange?+ Kale mukazi wo wuuno, mutwale ogende!”20 Awo Falaawo n’alagira abaweereza be ne basiibula Ibulaamu ne mukazi we ne byonna bye yalina.+


text:
Omuliro okuva eri Yakuwa gutta Nadabu ne Abiku (1-7)
Amateeka eri bakabona ku by’okunywa n’eby’okulya (8-20)
10 Awo Nadabu ne Abiku,+ batabani ba Alooni, buli omu n’akwata ekyoterezo kye n’akissaako omuliro n’obubaani.+ Ne baleeta mu maaso ga Yakuwa omuliro ogutakkirizibwa,+ gwe yali tabalagidde kuwaayo.2 Awo omuliro ne guva eri Yakuwa ne gubookya,+ ne bafiira mu maaso ga Yakuwa.+3 Musa n’agamba Alooni nti: “Bw’ati Yakuwa bw’agamba, ‘Nnaatukuzibwa mu abo abali okumpi nange,+ era nnaagulumizibwa mu maaso g’abantu bonna.’” Alooni n’asirika.4 Awo Musa n’ayita Misayeri ne Erizafani batabani ba Wuziyeeri+ taata wa Alooni omuto, n’abagamba nti: “Mujje musitule emirambo gya baganda bammwe mugiggye mu kifo ekitukuvu mugitwale ebweru w’olusiisira.”5 Awo ne bajja ne bagisitula nga gikyali mu makanzu ne bagitwala ebweru w’olusiisira, nga Musa bwe yali abagambye.6 Musa n’agamba Alooni ne Eriyazaali ne Isamaali, batabani ba Alooni abalala nti: “Temulema kufaayo ku nviiri zammwe era temuyuza byambalo byammwe,+ muleme okufa, era Katonda aleme okusunguwalira ekibiina kyonna. Baganda bammwe, ekibiina kyonna ekya Isirayiri, be banaakaabira abo Yakuwa b’asse n’omuliro.7 Musigale kumpi n’omulyango gwa weema ey’okusisinkaniramu, muleme okufa, kubanga mwafukibwako amafuta ga Yakuwa amatukuvu.”*+ Ne bakola nga Musa bwe yabagamba.8 Awo Yakuwa n’agamba Alooni nti:9 “Ggwe ne batabani bo temunywanga ku mwenge wadde ekitamiiza kyonna nga mujja mu weema ey’okusisinkaniramu,+ muleme okufa. Tteeka lya lubeerera eri ggwe ne bazzukulu bo.10 Kino kijja kubasobozesa okwawula ekitukuvu n’ekitali kitukuvu, ekirongoofu n’ekitali kirongoofu,+11 era n’okuyigiriza Abayisirayiri amateeka gonna Yakuwa g’abawadde okuyitira mu Musa.”+12 Musa n’agamba Alooni ne batabani be, Eriyazaali ne Isamaali, abaali basigaddewo nti: “Mutwale ekiweebwayo eky’emmere ey’empeke ekifisseewo ku biweebwayo bya Yakuwa ebyokebwa n’omuliro, mukiriire okumpi n’ekyoto+ ng’omugaati ogutali muzimbulukuse, kubanga kintu kitukuvu nnyo.+13 Mukiriire mu kifo ekitukuvu,+ kubanga gwe mugabo gwo era gwe mugabo gwa batabani bo okuva ku biweebwayo eri Yakuwa ebyokebwa n’omuliro, kubanga ekyo kye bandagidde.14 Era ggwe ne batabani bo ne bawala bo,+ munaaliiranga mu kifo ekirongoofu ekifuba ky’ekiweebwayo ekiwuubibwa, n’okugulu kw’ekiweebwayo ekitukuvu,+ kubanga bikuweereddwa ng’omugabo gwo era ng’omugabo gwa batabani bo oguggiddwa ku ssaddaaka ez’emirembe ez’Abayisirayiri.15 Okugulu kw’ekiweebwayo ekitukuvu era n’ekifuba eky’ekiweebwayo ekiwuubibwa awamu n’ebiweebwayo eby’amasavu ebyokebwa n’omuliro, binaaleetebwanga ne biwuubibwawuubibwa ng’ekiweebwayo ekiwuubibwa mu maaso ga Yakuwa; binaabanga mugabo gwa lubeerera gy’oli n’eri batabani bo,+ nga Yakuwa bw’alagidde.”16 Awo Musa n’anoonya embuzi ey’ekiweebwayo olw’ekibi,+ era n’akizuula nti yali eyokeddwa. N’asunguwalira Eriyazaali ne Isamaali, batabani ba Alooni abaali basigaddewo, era n’abagamba nti:17 “Lwaki ekiweebwayo olw’ekibi temwakiriiridde mu kifo ekitukuvu,+ okuva bwe kiri nti kitukuvu nnyo era nga yakibawa musobole okwetikka ebibi by’ekibiina era n’okutangirira ebibi byabwe mu maaso ga Yakuwa?18 Laba! Omusaayi gwakyo tegwaleeteddwa mu kifo ekitukuvu.+ Mwandibadde mukiriira mu kifo ekitukuvu nga bwe nnalagirwa.”19 Awo Alooni n’agamba Musa nti: “Laba! Leero abantu baleese mu maaso ga Yakuwa ekiweebwayo kyabwe olw’ekibi n’ekiweebwayo kyabwe ekyokebwa,+ naye era ne ntuukibwako ebintu bino. Kyandisanyusizza Yakuwa singa ndidde ekiweebwayo olw’ekibi leero?”20 Musa bwe yawulira ebigambo ebyo, n’amatira.